text:
सकरी : सोमदिन, 5 मार्चकेँ रात्रिमे छोटकी तरौनी निवासी कृष्णदेव साह केर पुत्र रामकुमार साहकेँ मोटरसाइकिलक चोरी भए गेलनि अछि। ई घटना सकरी थानान्तर्गत यादव टोल गामक अछि।
जनतब हो जे सोमदिन रामकुमार साह अपन नातिनकेँ बियाहमे भाग लेबैक लेल गेल छलाह। जेतए गेलाह उपरांत ओ अपन मोटरसाइकिलके नारायण साह केर घरक दरबज्जा पर लगा देलनि। रातिके 11 बजे जेखन रामकुमार साह शौच करबाक लेल उक्त स्थान दिश एलाह तs देखलनि जे जेतए गाड़ी ठार कएने छलाह ओतहिसँ गायब छन्हि। आस-परोसमे खोजबीन कएलनि मुदा कउनो खबैर नहि भेटलनि। सर-कुटुम्ब केर सेहो पुछलनि मुदा ओतहु कउनो जानकारी नहि भेटि देखिकय रामकुमार बुझि गेलाह जे हमर मोटरसाइकिल कियो अज्ञात चोर चोरा लेलक अछि।
अहि घटनाकेँ खबैर सकरी थानाके लिखित आवेदनकेँ रूपमे सेहो देल गेल छैक जाहिपर प्रशासन अपन आगाँक कार्यवाही करताह ई आशा संग साह अपन मोटरसाइकिल सँ जुड़ल सबतरहक जानकारी सेहो थानामे लिखित रूपे देबाक गप कहलनि अछि। चोरी भेल गाड़ी जेकर नम्बर BR32L5772 अछि। मोटरसाइकिलके नाम पैसन प्रो छन्हि जेकर रंग कारी छैक। चेसिस नम्बर MBLHA1DA6EHG26384 छैक आ इंजिन क्रमांक सेहो HA10ENEHG48213 छैक।
कउनो तरहक सूचना जौं अहिमादे हो तs पीड़ित केर मोबाइल क्रमांक 9570239610 पर सेहो गप कए सकैत छी.!!


c: text/html

text:
— आभा झा।
मिथिलामें वर्तमान समयमें स्वास्थ्य व्यवस्था – अपन मिथिलाकेँ वर्तमान समयमें स्वास्थ्य व्यव्स्थाकेँ स्थिति चरमरायल छैक। जहियासँ हम देखि रहल छी व्यवस्थामें कोनो सुधार होइत नजरि नहिं आबि रहल अछि।दरभंगाकेँ डीएमसीएचकेँ हालत खंडहर जेकां छैक। जलभराव और गंदगी त’ पूरा साल रहैत छैक। लेकिन ” अहाँ गलतीसँ बरसातकेँ मौसममें जा क’ देखब त’ लागत कि पइन अस्पतालसँ भ’ क’ गुजरि रहल अछि।ओतऽ केँ शौचालयकेँ हालत त’ आरो बेसी खराब छैक। महिलाकेँ लेल कोनो इंतजाम ठीक नहिं रहैत छैक। गंदगी बीमारी संग इन्फेक्शनकेँ मुख्य कारण छैक। आसपासमें पूरा कूड़ा फेंक देल जाइत छैक, ओहिसँ बदबू अबैत रहैत छैक। सुअर, कुक्कुर अथवा दोसर जानवर घूमैत अहाँकेँ भेट जायत। एक दिनक बरखासँ घुटना तक जलभराव भ’ जाइत छैक। मिथिलांचलमें रहय वाला लेल दरभंगा मेडिकल कॉलेज आर आसपासकेँ कमसँ कम 4 जिलाकेँ मरीज इलाजकेँ लेल अबैत छथि।जाहिमें मधुबनी,सहरसा
सुपौल और समस्तीपुर शामिल अछि।सरकार स्वास्थ्य सेवामें सुधारक दावा करैत अछि ,लेकिन कोरोनाकालमें कतेक एहेन घटना सामने आयल अछि जे सिस्टम पर सीधा सवाल उठबैत रहल अछि।संग ही कतौ अस्पताल अछि त’ डाॅक्टर नहिं,कतौ अस्पताल भूतबंगला बनल अछि त’ कतौ अस्पतालमें ताला लटकल नजरि अबैत अछि।कतौ त’ अस्पतालमें स्वास्थ्य सुविधाकेँ हालात बदहाल अछि।मरीजकेँ हालत खराब भेला पर एकटा एम्बुलेंस फोन केला पर समय पर उपलब्ध नहिं होइत छैक। लोककेँ मरीजकेँ ठेला या रिक्शा पर पहुँचाबै के इंतजाम करय पड़ैत छैक। डाॅक्टर सभकेँ हिपोक्रीत्ज शपथ ( Hippocratic oath) देल जाइत छैक। ओहिमें सभ देवी-देवताक कसम खाइत छथि।हम ककरो मंगला पर सेहो विषैला दवाई नहिं देब और ने एहेन दवा लैकेँ सलाह देब।कोनो स्त्रीकेँ गर्भपातकेँ दवा नहिं देब।हरेक तरहकेँ गलत काजसँ खास क’ स्त्री और पुरुष संग लैंगिक संबंध राखैसँ दूर रहब।ग्रामीण क्षेत्रमें आइयो स्वास्थ्य सेवा झोलाछाप कंपाउंडकेँ भरोसे चलैत छैक। ग्रामीण क्षेत्रमें स्वास्थ्य सेवा छैक, अस्पताल छैक मुदा नियमित रूपसँ डाॅक्टर नहीं अबैत छथि। दरभंगाकेँ अस्पतालमें हार्टकेँ मरीजकेँ अस्पताल पहुँचबै लेल स्ट्रेचरकेँ व्यवस्था नहिं रहैत छैक। लोकक इलाज बीमारी कोनो आर कोनो आने बीमारीकेँ इलाज चलैत छैक। मरीजक प्राण अपटीकेँ खेतमेँ चलि जाइत छैक। हमर माँकेँ जाॅन्डिस लंबा खीच गेल रहै।दरभंगामेँ डाॅक्टर कहै जे गैस भ’ गेल छनि तैं पेट फूलल छैन्ह। गलत इलाज क’ हालत बिगड़ि गेल तखन दिल्ली एम्समें माँकेँ लीवर शिरोशिश छैन्ह से पता चललनि।लेकिन बहुत देरी भ’ गेल छलनि।माँ हमर नहिं बचल।अहिना कतेको मरीज संग होइत हेतेन।आइ अगर अपन मिथिलाकेँ स्वास्थ्य व्यवस्था ठीक रहितै तखन लोक कियैक दिल्ली, पटना में अपन इलाज करबितैथ।जकरा लग पाइ छैक ओ त’ बाहर इलाज करा लैत अछि मुदा गरीबकेँ कोई माय बाप नहिं छैक ओहिठाम। ओकरा त’ ओहने प्रशासन संग व्यवस्थाकेँ झेलबाक छै।प्राइवेट अस्पतालमें ओ अपन इलाज कतऽ कराओत।प्राइवेट में त’ आरो लूट मचल छैक। स्त्री प्रसूति विभागमें सेहो स्त्रीगण सभ संग गलत व्यवहार होइत छैक। हुनका संगे इलाजकेँ बहाने पुरुख कंपाउंडर सभ अश्लील हरकत करैत छथि।स्त्री सभके महिला नर्सकेँ देखभालक व्यवस्था रहबाक चाही।कतेको स्त्री एहि सभकेँ विरुद्ध आवाज नहिं उठा पबैत छथि।दरभंगामें एम्स बनबैकेँ लेल मिथिला स्टूडेंट यूनियनकेँ अभियानक शुरूआत भ’ चुकल अछि।घर-घर जा क’ लोककेँ जागरूक क’ रहल छथि।एम्स एतय बनलासँ अलग-अलग क्षेत्रमें कतेक नब अवसर खुजत , चाहे ओ शिक्षा , उच्चस्तरीय अनुसंधान या रोजगारकेँ नब अवसर हुए।अखनो बहुत सुधारकेँ आवश्यकता छैक। डाॅक्टर आ व्यवस्थाकेँ संग-संग लोककेँ जागरूक भेनाइ सेहो आवश्यक छैक। जय मिथिला जय मैथिली 🙏🙏
आभा झा ( गाजियाबाद )

robotstxt: allowed

filter: keep


text:
गाईबान्धा जिला
गाईबान्धा (बङ्गाली: গাইবান্ধা জেলা) बङ्गलादेशक उत्तरी क्षेत्रम परैवाला एक जिला छी । ई जिला रङ्गपुर विभागम अवस्थित अछि । एहि जिल्ला उत्पत्ति होएसँ पुर्व ई गाइबान्धा उप-जिलाक रुपम रहल छल । एहि जिलाक पहिले भवानीगञ्ज कहल जाएत छल जे सन् १८७५ म एकर नाम गाइबान्धा राखल गेल छल । गाईबान्धा सन् १९८४ फेब्रुअरी १५ क दिन जिला रुपमे घोषित भेल छल । .[१]
भूगोल[सम्पादन करी]
अर्थतन्त्र[सम्पादन करी]
जनशाङ्खिकि[सम्पादन करी]
शिक्षा[सम्पादन करी]
प्रशासन[सम्पादन करी]
सन्दर्भ सामग्रीसभ[सम्पादन करी]
- ↑ "गाईबान्धा जिला" [जिलाक पृष्ठभूमि] (बाङ्लामे)।


text:
एकांकी नाटक
– रूबी झा
सरपंच बाबू आबि रहल छलाह बाजार दिश सँ, बाटहि मे भेट गेलन्हि शंभू।
सरपंच बाबू – खुश रह बच्चा। कतय चललें हें झोरा-झंडा टांगि।
शंभू – काका, काल्हि करबाचौथ छैक ने, तोहर पुतोहु (शंभू के कनियाँ) व्रत करथुन्ह, ताहि लेल किछु-किछु सामान आनय के अछि।
सरपंच बाबू – कि सब रौ बच्चा।
शंभू – प्रसाद, (मधूर – मिठाई, फल-फलहारी) फूल माला, धूप-दीप, गणेश जी के मूर्ति, हुनका लेल कपड़ा आ श्रृंगारक सामान। आ हेतैय तँ एकटा नव नूआ (साड़ी) तोहर पुतोहु लेल सेहो लँ लेबन्हि, ओना बेचारी कहलथि नहि। ईहे सब।
सरपंच बाबू – रौ बच्चा! तोरो कनियाँ ताल करैत छथुन्ह, मैथिलानी कतहु करबाचौथ करय?
शंभू – हौ काका! तोंहों धन्य छह, करबाचौथ करय मे कोन खराबी छैक? एहि मे तँ बाल गणेश जी केर पूजा आ कथा होइत छन्हि, आर साँझ खनि चन्द्रमा निकलला के बाद चन्द्रमा के पूजा व्रती करैत छथि।
सरपंच बाबू – हाँ रौ बुझलियौक, लेकिन ई कह, करबाचौथ कहिया सँ मिथिला के पावैन भँ गेलैक? अपना सबके तँ बरसाइत (वटसावित्री) पूजा ने होइत छैक।
शंभू – काका चलह, साईकिल कात करह।
दुनू गोटे साईकिल गुरकेने बान्हक कात में गाछ तर मे लगेलाह, आ घमर्थन करय लगलाह।
शंभू – काका तों जे कहैय छह जे करबाचौथ कहिया सँ मिथिला के पावैन भऽ गेलैक तँ सुनह – ई पैंट-शर्ट कहिया सँ मैथिलक परिधान भऽ गेलैक, आर ओहि पर सँ पाग ई कोन शोभा थिकैक हौ? लूंगी कहबहक तँ लूंगी कहिया सँ मिथिला के पहिरावा भऽ गेलैक? आ तोहर-हमर पैर मे जे चामक जुत्ता छह, ई मैथिल पहिने पहिरैय छलय की? खराम छोड़ि ई चामक जुत्ता आ दुर्गा पूजा, काली पूजा मे अश्लील मैथिली, भोजपुरी गीत पर बुढवा सँ जवनका तक भरि गामक लोक सब जे नागिन नाच करैत छह ई कोन परम्परा छह हौ? आ बायजी केँ लाखक-लाख रुपैया दय केँ जे बजबैत छह से कतुका परम्परा छह हौ?
सरपंच बाबू – तों त हमरा बच्चा पकैड़ लेलें! रौ, हम तँ ईहे न कहलीयौक जे मैथिलानी सब केँ अपन परम्पराक निर्वहन करैय के चाहियैन?
बीचे मे बात कटैत बजलाह शंभू।
शंभू – काका निर्वहन ओ सभ नहि करैत छथिन्ह तँ हम तों करैत छहक? पाबनि-तिहार, गीत-नाद ,अरिपन-पूरहर – अपन संस्कृतिक सबटा के तँ वैह सब न सहेज कय रखने छथिन्ह।
एतबहि बात सुनैत सरपंच बाबू तिलमिला उठलाह आर एकटा सिगरेट पाकेट सँ नीकालि लाइटर सँ पजारि पिबय लगलाह। ताहि पर शंभू बजलाह।
शंभू – काका! ई जे तों जीविते मे मुँह मे ऊकाठी लगेलह हँ से कोन मैथिल केर परम्परा छैक? आर सूरज के अस्त होइते ललका शर्बत जे चौक पर पिबय लेल महानुभाव सब पहुँचैत छथि, ई मिथिला के परम्परा थिकैक की?
सरपंच बाबू शंभूक मुंह दिश टुकुर-टुकुर ताकि अपन आँखि लाल-पियर कएने सिगरेटक कश लम्बा-लम्बा खींचि रहल छथि, मुदा शंभूक अकाट्य प्रश्नक कोनो जबाब नहि सुझाइत छन्हि। तखन शंभू फेर कहैत छन्हि –
शंभू – हौ काका! जन्मदिनक कतय सँ रेबाज एलैक मिथिला मे।
सरपंच बाबू – रौ बच्चा जन्मदिन तँ राम-कृष्ण केँ सेहो सदा सँ मनायल जाइत छन्हि, तों केहेन बात करैत छेँ?
शंभू – हाँ हौ काका! एनाही क’ मोमबत्ती मिझा कय आ केक काटि कय राम आ कृष्णक जन्मदिन मनबैत छहक की? तों हमर काका भऽ बुड़िबक जेकाँ बात करैत छह हौ! हुनका सभक जन्मदिनक तारीख नहि तिथि हिसाब सँ मनायल जाइत छन्हि। बुझलह?
सरपंच बाबू – (तमसा कय) जो आब! बाजार नहि जेमें की?
शंभू – (चौवनियाँ मुस्कान मारैत) काका! बाजार तँ हम जेबे करब लेकिन सुनह। विवाह सँ पूर्व मैथिलक बेटी केँ देखा-सूनी ई कोन पंचांग मे छैक हौ, आ सगाई, सगाई कहिया सँ होबय लगलैह मिथिला मे हौ? अपना सबकेँ गाम-घरक भाषा मे तँ सगाई केर अर्थ किछु और मानल जाइत छलैक।
सरपंच बाबू – (लाल-पियर आँखि केने) रौ बच्चा! तोहर सबटा बात तँ मनलियौक, लेकिन ई कह जे अपन सबके पाबनि-तिहार कियो अन्य राज्यक लोक मनबैत छौक जे अपन मैथिलानी सब ओकर सबहक नकल करैत छथि?
शंभू – (ठठा कय हँसैत) काका! अपन सबहक छठि आ वटसावित्री व्रत – ई दुनू पाबनि कतेको राज्यक महिला सब धूमधाम सँ मनबैत छह आइ-काल्हि। हाँ एकटा बात हम कहबह जे कोनो मैथिलानी अपन पाबनि-तिहार छोड़ि सिर्फ दोसराक पाबनि मनबैत छथि तँ ई हमरा जनतबे गलत बात छैक। लेकिन हमरा नहि लगैत अछि जे एहेन कोनो हमर माय-बहिन वा कोनो मैथिलानी करतीह। हौ काका! अपन माइये-बहिन सबने विद्यापति आ ऊधो केँ जिया कय रखलीह। कतबो हड़बड़ी मे रहैत छथि मुदा बिना गौरी पूजने कोनो मैथिलानी घर सँ बाहर नहि जाइत छथि। आ कय गोट मैथिल पूजा-पाठ (गायत्री-सावित्री) कय केँ निकलैत छहक घर सँ से सोचहक कने। अगर कियो गोटे करितो छथि तँ ओरियान सबटा महिले लोकनि कय केँ दैत छथिन तहने घंटी डोलबैत छथि, आ ‘बम-बम-बम-बम भू’ करैत छथि। आ तों हुनका सबकेँ परम्परा सिखबय लेल चललह हँ?
सरपंच बाबू केँ अपन बजलाहा बात पर पछतावा भेलन्हि आ कहलखिन्ह,
सरपंच बाबू – जो रे शंभुवा! तों तँ हमर आँखि पर बान्हल पट्टी खोईल देलें। हम हारलहुँ, तों जीतलें। काकियो (सरपंच बाबू के कनियाँ) केँ फोन कय पूछि लहीन जे जँ व्रत करथुन्ह तँ हूनको पूजा लेल सब सामाग्री लेने अबियहुन। ले पाय हमरा सँ लय ले।
शंभू आ सरपंच बाबू बीच समन्वय बनि गेलाक संतोष दुनूक चेहरा पर स्पष्ट देखाय लागल।
(पटाक्षेप)


text:
ज्योत्सना मिश्रा
पटना । कोरोना गाइडलाइन क संगे मार्च तक राज्य भरि मे देश क लगभग दू सौ बड़का कंपनी कए जॉब कैंप लगाबय लेल आमंत्रित कयल गेल अछि, जहि सँ आइटीआइ पास छात्र सब क रोजगार क अवसर भेटत। श्रम संसाधन विभाग द्वारा दिल्ली, बेंगलुरु, मुंबई आ कोलकाता सहित अन्य राज्य सँ जॉब कैंप में हिस्सा लेबय लेल आमंत्रण भेजल जायत। एहिमे ऐहनो छात्र सब क नौकरी भेटत जे पास भय गेल छथि वा पास होबयवला छथि।
अधिकारी गण क मुताबिक जनवरी सँ मार्च क मध्य मे ई रोजगार मेला लागयबला अछि। एहिमे ओ सब कंपनी होयत जहि सँ लोक क बेहतर रोजगार क अवसर प्राप्त होएत।
रोजगार क संगे देल जाएत मार्गदर्शन
रोजगार मेला मे छात्र सब क रोजगार आ मार्गदर्शन दुनू संगे भेटत। नब आ पुरान ट्रेड में डिग्री लेबयवला छात्र के नौकरी देबयवला कंपनी क चयन करबा क लेल नियोजन में विशेष टीम होएत। अइ टीमक जिम्मेदारी हेतय जे ई ओहन कंपनी क चयन करे जे नौकरी देला क बाद छात्र सब क बिना कोनो कारण कए नै हटाबैय।
तैयार भ रहल अहि एप
रोजगार मेला में नौकरी पाबय वला के एगो अलग स डेटाबेस होयत। अयमें ओ युवा सबहक ब्योरा रहत जिनका सब कए नौकरी भेटतय। कंपनी नौकरी देला क बाद अगर बिना कोनो कारण सँ नौकरी सँ हटातय, त ओहि कंपनी के शिकायत करबाक जानकारी विभाग द्वारा भेट जायत। ऐखन तक एहेन किछ निगरानी के कोनो व्यवस्था नहि अछि। एहिसँ स विभाग कए सूचना नहि होय अछि जे नौकरी भेटला के बाद कतेक लोक नौकरी छोड़ देलखिन्ह या निकालि देल गेलन्हि।
बिहार मे आइटीआइ
– प्राइवेट : 1062
– सरकारी : 149
आइटीआइ में छात्रक संख्या
प्राइवेट : एक लाख दू हजार
सरकारी : 27000


text:
Madhulata Mishra :: मधुलता मिश्र
हमर नाम मधुलता मिश्रा अहि । जन्म हमर मधुबनी जिला के खोजपुर गाम में भेल अहि ,हमर पढ़ाई लिखाई पटना से पूर्ण भेल अहि ,पॉलिटिकल साइंस से ऑनर्स केने छि मगध यूनिवर्सिटी स,2007स दिल्ली में छि ,बचपन से गीत संगीत रुचि रहय ,स्कूल कॉलेज में अपन प्रस्तुति दयत्त एलौ ,अश्वनी मिश्रा पतिदेब छ्यथ,दिल्ली सरकार अंतर्गत हॉस्पिटल में टेक्निशियन कार्यरत छ्यथ ।हम 2002 में संगीत से दूर भ गेलौ किछ कारण बस फेर घर गृहस्ती में लागी अपन सोख स दूर भ गेलौ ,धन्यबाद अहि सोसल नेटवर्क के की ,मिथिलाक प्रति रुचि जागल ,मिथिलाक प्रति स्नेह बढ़ल ओर आई मैथिलि स परिचित भेलो ,सामाजिक कार्य में बहुत रुचि अहि ,संगहि अपन सोख संगीत के 2018 में पुनः प्रोफ़ेसनली सुरु केंलो ओर संगहि प्रभाकर के शिक्षा ल रहल छी ओर आगू जारी रहत ,हम LIC के एजेंट सेहो छि ,ओर बहुत रास सामाजिक गति बिधि स जुरल छि ,
जाहि में एक नाम सखीबहिंपा के लेबय चाहबे महिलाक संगठन अहि ओर कोना क आत्मनिर्भर बनी तेकर हर सम्भव प्रयास कयल जा रहल अहि ,मिथिलाक उत्थान और मैथिलीक प्रसार में हमरा स जेतेक सम्भव प्रयास हैत अपन योगदान के लेल सदैव तत्पर रहबाक मन स इच्छा अहि ।गीत संगीत के संग नब नब जगह पर भ्रमण सेहो बहुत पसन्द अहि हमरा ।


text:
बुद्धिस्ट सर्किट रोड पर दिल्ली क ब्रेक
पटना। पथ परिवहन मंत्रालय पथ निर्माण विभाग क बुद्धिस्ट सर्किट क एकटा महत्वपूर्ण सड़क पर ब्रेक लगा देलक अछि। एहि सड़क क निर्माण क लेल किछु दिन पूर्व पथ निर्माण विभाग अनापत्ति प्रमाण पत्र क लेल पथ परिवहन मंत्रालय कए लिखने छल। मंत्रालय स अनापत्ति प्रमाण पत्र त नहि भेटल, उलटे इ कहल गेल जे इ सड़क हम अपने बनाएब। बुद्धिस्ट सर्किट क एहि सड़क क निर्माण एनएचएआई क माध्यम स करेबाक मंत्रालय क घोषणा बिहार संग एकटा आओर धोखा अछि। केंद्रक एहि फरमानक बाद राज्य सरकारक द्वारा कैल गेल सबटा मेहनत पाइन मे चल गेल, जखन कि एहि दूनू सड़क क लेल आब नव सिरा स विस्तृत परियोजना रिपोर्ट तैयार होएत। एतबे नहि एनएचएआई एहि सड़क कए फोर लेन क स्थान पर दू लेन क बनाउत। कुल मिला कए कहल जा सकैत अछि जे अगिला तीन साल मे चारि लेनक सड़क बनि कए तैयार भ रहल छल, मुदा केंद्रक बिहार विरोधी नीतिक कारण इ परियोजना अनिश्चित काल लेल लटकी गेल आ चारि लेन क बदला मे दू लेनक ओहने सड़क बनत जेहन सड़क लेल बिहार जानल जाइत अछि।
जखन कि राज्य सरकार एनएच-82 आ एनएच-83 जे क्रमश: बिहारशरीफ-राजगीर-हिसुआ-वजीरगंज-गया आ पटना- मसौढ़ी-जहानाबाद-बोध गया-डोभी स गुजरैत अछि कए जोड़बा लेल पथ निर्माण विभाग महत्वाकांक्षी योजना बनेने छल। एहि परियोजना कए लकए पथ निर्माण विभाग जापान इंवेस्टमेंट कारपोरेशन स गप केने छल। आसान शर्त पर ऋण पर सहमति भ गेल छल। एहि महत्वपूर्ण सड़क क लेल मोट राशि खर्च करि परियोजना रिपोर्ट सेहो तैयार करि लेल गेल छल। उम्मीद छल जे एहि सड़क कए पथ परिवहन मंत्रालय स एनओसी भेटलाक बाद अगिला तीन साल मे बनि कए तैयार भ जाएत, मुदा केंद्र सरकार एक बेर फेर बिहार मे नीक सड़कक सपना कए अटका देलक अछि। पथ निर्माण विभाग क अधिकारी कहलथि जे एनएचएआई एहि सड़क कए लकए एखन धरि मात्र एकटा कंसलटेंट नियुक्त केलक अछि। कंसलटेंट सेहो मात्र एनएच-83 पर काज क रहल छथि।


text:
- “साहित्य”
– दीपिका झा।
“गामक दलान”
——————-
“अपना सब में कहबी छै स्त्रीगनक आंगन आ पुरुषक दलान”
दलान शब्द सुनिते लगैयै गाम पहुंच गेलौं।अपना सभक घर आंगन के ई महत्वपूर्ण हिस्सा रहै। आंगन-घर छोट होई अथवा पैघ दलान रहनाई आवश्यक रहैत छलैक। पहिने तऽ टोल भरिके लोक के मिला कऽ एकटा पैघ दलान आ खरिहान रहै जहि ठाम सब प्रतिष्ठित, आदरणीय श्रेष्ठ लोकनि के बैसार होईन। सामाजिक छोट-छीन बात विवाद पर चर्चा और समाधान होई।बर-बरियाती ठहरऽ के व्यवस्था होई,भोज भात होई। जार मास में बड़का घूर के व्यवस्था होई जहि ठाम पुरुष सब के बात विचार आ हंसी ठहाका होईन। मुदा, आब त घरे-घर दलान बना लेलकै लोक आ बैसनहार एको गोटे नै…….। जे वृद्ध लोकनि आब छैथो ओ बौक भेल अपना दलान धेने असगर बैसल रहै छैथ।कियैकि,बेटा दलान तऽ बना देलकैन लेकिन ओतै बैसै लै सेहो असगरे छोईर देलकनि।आबक नब लोक जे गाम पर रहै छी अथवा बाहर सं जाई छी हुनका सबके हम ई कहऽ चाहब जे किछु समय दलान पर जा कऽ बैसू ,जे ज्ञान और गौरव के अनुभव ओतऽ हैत ओ चिनबार पर स्त्रीगणक बीच बैसने नै हैत।
किछु गलत कहलौं त क्षमाप्रार्थी छी ।🙏🙏


text:
भूमिका: मैथिल आ फेसबुक
ई नाटक (एकांकी) सेप्टेम्बर १, २०१२ केँ लिखल गेल छल। एहि मे कल्पना सँ फेसबुक द्वारा मिथिला समाजक किछु गूढ समस्या – यथा बेटीक कुटमैती, दूलहा निरीक्षण, दहेज व्यवस्था, वैवाहिक निर्णय, पारिवारिक माहौल आ ओकर प्रभाव आदि दरसेबाक चेष्टा कैल गेल छल। जानकारी दी जे यमन केर प्रीमियर ओतुका जनता सँ अपन पसिनक नेताक चुनाव लेल फेसबुक केर प्रयोग करबाक अधिकार देलनि आ जनता एहि बात केँ खूब मोन सऽ स्वागत केलक अछि।
जानकारी सबकेँ अछि जे भारतीय आम निर्वाचन मे ताहि समयक विपक्षी (वर्तमान सत्तापक्ष) भाजपा केर चुनावी व्यवस्थापन मे फेसबुक केर महत्त्व ‘नमो’ केर पक्ष मे हवा बहेबाक बड पैघ काज केने छल। भारतक एकमात्र सब सँ पुरान आ गहिंर राजनीतिक दल ‘काँग्रेस’ केँ जैड सँ उखाडि देबाक एकटा ‘हुदहुद’ तूफान चला देलक। राहुल गाँधी, सोनिया गाँधी, मनमोहन सिंह, दिग्विजय सिंह सन कतेको महत्त्वपूर्ण नेताक नाम-पहिचान तक बदैल कय राखि देलक। ई कदापि सही नहि छैक जे राहुल कोनो तरहें ‘पप्पू’ छथि, सोनिया-मनमोहन कैटरीना-सलमान छथि, दिग्विजय केर कान मे कथमपि कुकूरक कानक ट्रान्सप्लान्टेशन कहियो भेलनि…. मुदा ई सब सोशियल मिडिया आ फ्रीडम अफ एक्सप्रेसन केर एकटा अजीबोगरीब माहौल सँ संभव भेल जा रहल अछि। एकर सकारात्मक आ नकारात्मक दुनू पक्ष छैक, ओ बहस के विषय हेतैक, ओकरा एखन अलगे राखल जाय, कारण मूल विषय मिथिला आ मैथिली छैक।
मिथिला सनातन पहिचान सँ संपन्न – वर्तमान दुनू राष्ट्र यानि नेपाल तथा भारत मे रहितो संवैधानिक रूप सँ नगण्य भूगोलक संग निर्गुण स्वरूप मे विद्यमान् छैक। ई वैह सिद्धभूमि मिथिला थिकैक जेकर अनगिनती योगदानक चर्चा न तऽ भारतक कोनो इतिहास मे कैल गेलैक अछि आ नहिये नेपालक कोनो इतिहास एकरा ‘मिथिला’ रूप मे सम्मान दैत छैक। तथापि भारतीय पौराणिक ग्रंथ यथा रामायण, विष्णुपुराण, स्कन्दपुराण आदि मे बखूबी मिथिलाक इतिहास, भूगोल, राजवंश, राजव्यवस्था आदि पर चर्चा कैल गेल छैक जाहि सँ एकर ट्रान्सेन्डेन्टल आइडेन्टिटी सनातन विद्यमान छैक, रहबो करतैक। जाबत सूरज-चाँद रहतैक, मिथिला केर सब नाम रहतैक!! वर्तमान समय मे सोशियल मिडिया आ खास कय फेसबुक पर पुन: मैथिली – मिथिला केर सुधारस पान करबाक लेल भेटैत छैक। प्रिन्टेड किताब केँ दिवार लागि गेलैक, कतेको रास सरकार स्वयं एम्हर सँ ओम्हर चोरबा सब लगाकय केने हो, मुदा युयुक्षा आ जिज्ञासा एक बेर फेर मिथिलाक युवा पुस्ता मे प्रवेश कय गेलैक अछि। ई सब फेसबुक पर ‘पठन-संस्कृति’ मे उल्लेखणीय प्रगतिशीलताक परिणाम थिकैक।
एक बेर फेर विद्वान् वचन केँ स्मृति मे आनैत एहि लेख केँ विराम देब, नाटक एक बेर पढबाक अनुरोध सेहो करब… विद्वान् वचन छैक:
एहि वसुधा पर सभ्यता लेल स्वाभाविके भूगोल विद्यमान रहैत छैक। सभ्यताक जननी संस्कृति होइत छैक। संस्कृति समृद्ध-सुन्दर संस्कार सँ बनैत छैक। मिथिला आत्मविद्याश्रयीक सिद्ध-स्थल रहलैक अछि, शिक्षा एतुका लोकमानसक श्रृंगार थिकैक। बस शिक्षाक प्रसार करैत अपन संस्कृतिक रक्षा आ सभ्यताक पुनर्निर्माण सँ मिथिला राज्य दुनू राष्ट्र मे फेर स्थापित हेतैक।
जय मिथिला – जय जय मिथिला!!
हरि: हर:!!
प्रस्तुत अछि:
एकांकी नाटक: “फेसबुकिया परिवार”
(आइ-काल्हि फेसबुक जाहि तरहें मैथिल समाज में अपन स्थान बनेने जा रहल अछि तेकरा ध्यान में रखैत किछु मनोरंजनात्मक लेकिन सच कथा हम लिखय जा रहल छी – मातृभाषा पत्रिका लेल जे मैथिली ई-पाक्षिक के रूपमें आइ संध्याकाल सँ हमरा सभक सोझाँ अयबाक बात व्यवस्थापक रोशन कुमार झा कहलनि अछि।)
बाबु: हे रौ! नुनुआं! जहिया सऽ तूँ ई 2G-3G मोबाइल फोन पठौलें आ फेसबुक पर जोड़लें तहिया सऽ बुझ जे ई मोबाइल हरदम च्यों-च्यों करैत रहैत छौक।
नुनु: से कि बाबु? फंक्शन सभ तऽ सबटा बता देने रही ने? किछु दिक्कत भऽ रहल अछि तऽ फेर बुझा दी।
बाबु: अपन बचपनवाला बात आ किछु रास फोटो सभ जहाँ अपलोड करैत छियैक आ कि तोरा तड़ातड़ लोक सभके लाइक आ कमेन्टक बौछार भऽ जाइत अछि आ ततबा बेर मोबाइल चिचियैत अछि जेना बुझ जे हमर मुइलहा बाबा ऊपर सऽ शोर कऽ रहल होइथ… हे रौ नागे… हे रौ हरवाह खेत पर गेलौ कि नहि से गेबो केलही देखय लेल… मान जे वैह आवाज हमरा काम में पड़ैत रहैछ।
नुनु: देखियौ बाबु! अहाँ सभ दिन रहलहुँ मिथिला के माटि-पानि में आ हम सभ बनि गेलहुँ परदेशी… तखन तऽ जतय रहत धिया-पुता ओतहि नऽ अहुँ के रहय पड़त… ई घुमा-फिरा कऽ हमरा जे अहाँ गामक प्रलाप सुना रहल छी से हम सभ बात बुझैत छी। १० दिन नहि एना भेल अछि दिल्ली आ लगलहुँ बाबा के बात मोंन पारय।
बाबु: (खिखियैत) छौंड़ा… आखिर बेटा केकर छी… धियेपुता सऽ हमर मास्टर सभ कहने छल जे नागधर… तोहर संतान सेहो बड़ होशियार हेतौक… उड़ैत चिड़िया के पकैड़ लेतौक! से सही में! ई नुनुआ हमर भितरका बात चट दिन बुइझ जाइत अछि। (जोर सऽ हाक पाड़ैत) हेगै मुन्नी! ला दू कप गरमागरम चाह… ओना तऽ दिल्ली में ततेक गर्मी पड़ैत छौक जे बाहर-भितर दुनू आइग फुकने रहैत छौक… लेकिन जहाँ चाह के गर्मी देबैक आ कि बुझ जे गर्मी – गर्मी के कटतैक।
नुनु: (बाप के हंसीमें संग दैत दाँत खिसोरैत) आ… आब कि दिल्ली आन छी… ईहो तऽ मिथिले न छी? हस्तिनापुर आ मिथिला के कतेक पटरी खाइत छैक से नहि देखैत छियैक?
(दुनू बाप-बेटा दाँत खिसोरैत हंसैत छथि… ताबत मुन्नी चाय लऽ के अबैत छैक… आ कि ओकरो मोबाइल में नोटिफिकेशन ट्युन बाजि उठैत छैक)
बाबु: बुच्ची! बुझाइत अछि तोरो कोनो सूचना छह… देखहक… कहीं हमर होइवाला जमाय तऽ नहि फोटो पर लाइक या कमेन्ट पठेला छथि?
मुन्नी: (लजाइत) बाबु! अहुँ के मजाक करऽ के आदैत नहि छूटत… भैया के सोझां में हमरा संगे मजाक कऽ के खिसियाबैत छी… लेकिन सच तऽ यैह छैक जे अहाँ के होइवाला जमाय के बुझू तऽ आर किछु काजे नहि रहैन – भैर दिन हमर फोटो सभ ताकि – ताकि के लाइक आ कमेन्ट पठबैत रहैत छैथ। सभटा खत्म भऽ जाइत छैक तऽ कहैत छैथ जे नवका-नवका पोजवाला फोटो अपलोड करू नहि तऽ हम पापा लग दहेज माँग करऽ के सिफारिश कय देबैन.. बिसैर जायब जे हम दहेज मुक्त मिथिला के तरफ सऽ शपथ खेने दूलहा विवाह लेल हामी भरलहुँ अछि। से बाबु, अहाँ हुनकर वाल पर पोस्ट कय दियौन जे बेसी ऊचक्का जेकां मैसेज आ पोस्ट सभ नहि करैथ… मजबूरन हमरा ब्लॅक करय पड़त।
नुनु: देखिहऽ तऽ ध्यान दिहक… आइ-काल्हि के युवा सभ के ई फोटो लाइक करनाइ – फ्रेण्ड रिक्वेश्ट पठेनाइ आ शेरो-शायरी… बूझा रहल अछि जे सभ केओ कवि आ मशहूर शायर बनि जायत… एतय तक जे आइ-काल्हिक लड़कियो सभ अपन फोटो तेहेन-तेहेन लगबैत अछि जे बाबु के उमेर वला लोक सभ सेहो पहुँचि जाइत छथि हाइ-हुंइ करय लेल।
बाबु: रे चुप! बेटीके सोझां में तों एना कहबें। (बेटा के डपटैत)
मुन्नी: भैया! से जों हेतैन तऽ चैन पर खापैर फोड़ि देबैन… पहिले वर्च्युअल मिटींग सऽ रियल मिटींग तऽ होमय दियऽ।
नुनुः गाम-वाला काका के बेटा कुमर सेहो फोन केने छल… पूछि रहल छल जे लड़का के गाम जा के घर-परिवार देखनाइ सेहो जरुरी अछि। फेसबुक पर तऽ लोक गाड़ी संग फोटो खिचा लेलक आ कहि देलक जे दिस इज माइ न्यु कार… १० गो अपनहि नजदिकी लफुआ मित्र सभ सऽ कांग्रेच्युलेशन लिखबा लेलक… से सभ भाइ ध्यान राखब आ एक बेर ओकर गाम के स्टेटस चेक करब बहुत जरुरी छैक। फेसबुक पर ओकर गाम के पेज देखलहुँ… मरल सन के बुझाइत छैक… नहि कोनो धरोहर न खास कोनो इतिहास आ ने बेसी मेम्बरे।
मुन्नी: आब जेहेन छैक… लेकिन हमर छैक… फोकटिया कमेन्ट के हम कहियो केयर नहि केलियैक अछि। बस! एक बेर पति के रूपमें स्वीकार कय लेने छियैक आ आब हमरा ओही लड़का सऽ विवाह करबाक अछि। ई लव बेर-बेर नहि कैल जाइत छैक… भले इन्टरनेट किऐक नहि हो। हमरो भारतीय नारी होयबाक गर्व अछि।
बाबु: वाह, वाह! बेटी! आखिर बेटी केकर छियें! मास्टर हमरा बच्चे में कहने छलाह जे नागधर तोहर संतानो तोरे जेकां आदर्शवान हेतह। गर्व अछि तोरा सभ पर।
मुन्नी: (नाक फूलबैत) बाबु! काल्हि हुनकर एगो पोस्ट आयल छैक, ताहि पर नहियो किछु तऽ २५० लाइक आ ५०० सऽ ऊपर कमेन्ट अयलैक अछि। कहू तऽ ओ मामूली लोक भऽ सकैत छथि? बुद्धिक परावार नहि छन्हि।
नुनु: कुमर के कहब सऽ हम सहमत छी… ई विवाह तखनहि करेबौ जखन ओकर गाम जाय सभ किछु नीक जेकां पता लगायब।
मुन्नी: भैया! दहेज मुक्त मिथिला पर जे जुड़ल छैक से केओ फोकटिया नहि भऽ सकैत अछि। कारण ओहिठाम लोक के बड़ हिसाब-किताब सऽ जोड़ल जाइत छैक। एकोटा इन्फोर्मेशन गलत नहि भऽ सकैत अछि।
नुनु: तखन ओकर गामक पेज कियैक मरहन्ना जेना छैक?
बाबु: भऽ सकैत छैक जे गाम में खाली जमाय बाबु के परिवार कनेक मुँहगर-कनगर हो आ मोबाइल पर फेसबुक आ सोशियल मिडिया के उपयोग बुझि सकल हो… पेज देखि के गाम नीक बेजाय निर्णय नहि कैल जा सकैत छैक। हम सहमत छी जे कुमर के ओहि गाम के पूरा पता लगेबाक चाही… आ हम तऽ कहबऽ जे अहू काजे हमरे जाय दऽ तू सब। खाली गामहि नहि, कुल-मूल-पाँजि आर बहुत तरहक बात होइत छैक जेकर अनुसारे निर्णय करबाक एक पौराणिक परंपरा रहलैक अछि।
मुन्नी: लेकिन बाबु… आब ई सभ बात प्रथम नहि बादक भऽ गेल… हमर विचारे लड़का के विचार आ पुरुषार्थ अन्तिम भेल जेकरा हम वरण करब।
नुनु, बाबु आ मुन्नी सभ एक दोसर के मुँह तकैत मुस्कुराइत एहि बात के सहमति दैत छथि आ आजुक युग में प्राथमिकता लड़का-लड़की के कैरियर मात्र होइछ… बहुत तरहक दुनियादारी सऽ कोनो सरोकार नहि… यदि इन्टरनेट सऽ विवाह ठीक होय तऽ बस एक करार यैह जे लड़का आ लड़की विवाहोपरान्त अपन स्वतंत्र कैरियर के संग राष्ट्र लेल सेहो योगदान देत, ई नहि जे झूठ के पारिवारिक शान के चक्कर में केओ केकरो ऊपर हावी बनत।
जय मैथिल समाज! जय मैथिली! जय मिथिला!
हरिः हरः!


text:
नई दिल्ली। देसी-विदेशी पर्यटक क लेल आकर्षण क केंद्र रहल गोवा आ बिहार मे समानता! इ सवाल कनि अटपट लगैत अछि। दरअसल बिहार जेना बदलि रहल अछि ताहि मे एहन समाचार सुनबा लेल आब हमरा सब कए तैयार रहबाक अछि। इ कोनो संभावना या उम्मीदक आधार पर नहि कहल जा रहल अछि। आंकड़ा बता रहल अछि जे अहां आब अपन बिहार पर गर्व कए सकैत छी। अपहरण, अपराध आ चोरी-छिनतई लेल कुख्यात रहल बिहार आइ पाहुनक सत्कार मे लागल अछि। पिछला साल विदेशी पर्यटक कए गोवा क बराबर बिहार आकर्षित केलक। जाहिर अछि जे राज्य सरकार पर्यटन क जरिए बिहार क छवि बदलबाक घोषणा करि सकैत अछि।
बौद्ध सर्किट आ जैन सर्किट क केंद्र मे रहल बिहार महसूस करि लेलक अछि जे राज्य मे धार्मिक पर्यटन क आधार पर विकास भ सकैत अछि। लिहाजा राज्य सरकार सूफी सर्किट, सिख सर्किट आ रामायण सर्किट जइसन माध्यम कए तलाशब शुरू करि देलक अछि। शायद एकरे सहारे बिहार आब एक मायने मे गोवा से आगू बढ़बा लेल तैयार अछि। बिहार पर्यटन क मुख्य सचिव रश्मि वर्मा कहलथि जे वर्ष 2008 मे जतय गोवा मे 3.54 लाख विदेशी पर्यटक अइलथि, ओतहि बिहार मे गोवा स मात्र नौ हजार कम पर्यटक अइलथि। बिहार मे विदेशी पर्यटक क संख्या 3.46 लाख रहल। ओ दावा केलथि जे अगिला साल बिहार पर्यटन क सहारे अब्बल भ सकैत अछि।


text:
झंझारपुर । झंझारपुर प्रखंड अंतर्गत भैरब स्थान थाना क्षेत्र क नवटोलिया र समीप एन एच ५७ क निकट राजनगर क विधायक श्री रामप्रीत पासवान सड़क दुर्घटना मे घायल भ गेलाह। श्री पासवान के माथ आ घुटना मे चोट छैन्ह। प्राप्त जानकारी अनुसार श्री पासवान पार्वती लक्ष्मी कन्या उच्च विद्यालय झंझारपुर मे आयोजित प्रधानाध्यापक क विदाई समारोह मे भाग ल आपस मधुबनी आवि रहल छलाह जाहि क्रम मे नवटोलिया एन. एच. 57 क समीप विधायक क स्कार्पियो विद्युत कार्यपालक अभियंता क वाहन से टकरा गेल।
दुर्घटना मे कार्यपालक अभियंता क वाहन चालक गणेश महतो घायल भेला आ विधायक क गाड़ी मे सवार महेंद्र पासवान, राजकिशोर पासवान, संजय कुमार घायल भेला। माननीय विधायक श्री पासवान कहलन्हि जे हुनक घुटना , हाथ मे चोट छैन्ह।हुनक चिकित्सा कोनो निजी क्लिनिक मे भेल। जख्मी चालक क इलाज अनुमंडल अस्पताल मे भेल। भैरब स्थान थाना प्रभारी श्री संतोष कुमार सिंह कहला जे मामिला क छानबीन कयल जा रहल अछि, घायल सब के अस्पताल पठाओल गेल अछि।


text:
विशिष्ट व्यक्तित्व ‘मैथिलीपुत्र’ आर हुनक अविस्मरणीय योगदान
– उदय शंकर मिश्र, दरभंगा।
वर्तमान समय भारतक किछु नामी-गिरामी साहित्यकार लोकनि साहित्य अकादमीक सम्मान लौटेबाक प्रकरण अत्यन्त चर्चा मे देखैत हमहु सहमत छी जे हिनका लोकनि केँ अकादमीक पुरस्कार वापस नहि करबाक चाही। ई सब तथाकथित वामपंथी साहित्यकार बुद्धिजीबी लोकनि छथि। हिनके धारा केर साहित्यकार लोकनि मैथिली मे विद्यापतिक दुर्लभ पाण्डुलिपि केर चोरी पर चूप आ लालू द्वारा बीपीएससी सँ मैथिली हँटेबाक प्रकरण पर चूप आ जगन्नाथ मिश्र द्वारा मैथिली छोड़ि ऊर्दू केँ बिहारक दोसर राजभाषा बनेबा पर सेहो चूप रहबाक गाथा-व्यथा देखने छी। एहने स्थिति मे वामपंथी राजेन्द्र यादब द्वारा पाँच लाखक पुरस्कार उत्तरप्रदेश सरकार केँ वापिस कयल जेबाक बात केँ सेहो स्मृति मे आनि रहल छी। ई सब सहगल आ वाजपेयी एहन साहित्यकार केँ कहथून जे मिथिला मे त्याग नहि भोग केर शिक्षा लिअ हमरा सँ।
एकटा साहित्यकार प्रदीपजी मैथिली लेल त्याग कयलनि तैँ साहित्यकार नहि छथि प्रदीपजी? आकशवाणी मे प्रदीपजी मैथिलीक अन्याय पर दर्जनो साहित्यकार संग त्याग कएलनि आ सभ कियो छोड़ि चलि गेलाक बादो ओ असगरो मैथिली संगे ठाढ रहला।
स्वयं प्रधानाध्यापक रहल विद्यालय मे मैथिली मे प्रार्थना करबाक परंपरा आरंभ केलनि। संगहि प्राथमिक शिक्षा लेल सेहो शिक्षक सबकेँ मैथिलीभाषी छात्र होयबाक कारणे हिन्दी सँ मैथिली मे रूपान्तरित करैत सहज रूप सँ बुझेबाक प्रेरणा दैत रहला। विदित हो जे भारतक संविधान सहित विश्व भरि मे मान्यता यैह अछि जे शिक्षाक सहज प्रसार लेल मातृभाषा मे बच्चा केँ पढेबाक चाही।
एतबा नहि, प्राथमिक शिक्षा मे मैथिली माध्यम सँ सब विद्यालय मे पढाई हो ताहि लेल हुनका द्वारा एकटा संस्था सेहो खोलल गेल छल, जाहि लेल हुनका ‘कारण बताउ’ आर ‘निलंबन’ तक केर सजाय भुगतय पड़लनि। ओ अपन बालक केँ हुनक विद्यालय मे मैथिली माध्यम सँ परीक्षा दियौलनि। अपन आर आन बच्चा बीच कहियो कोनो तरहक विभेद नहि केलनि, सबहक लेल एक रंग रहब हिनकर खासियत छल। हिनक जीवन चरित्र एकटा उपदेश अछि।
“एकटा बात कहब हम सदिखन मिथिलावासी सँ
मैथिलीक अधिकार लेल लड़ू नहि डरू जहल आ फाँसी सँ”
– श्रीमैथिलीपुत्र प्रदीप
एहि पाती संगे मिथिला क्रांतिदूत संघ चलयबाक लेल दंडित भेल छलाह मैथिलीपुत्र प्रदीप। सीआयडी इन्कवायरी बिहार सरकार सेट अप कयलक। ओ हिनका विरुद्ध जाँच करैत छल। ओ डाक्टर लक्ष्मण झा केर ग्रामीन छलाह। हुनका सॅ कहलखिन जे एना ई अपन बात पर अड़ल छथि ताहि मे नौकरी जा सकैत छनि। डाक्टर साहेब प्रदीपजी केँ बजेलनि आ कहलनि जे अहाँक नौकरी करबाक अछि, हिनका सहयोग करियौन। तहन नौकरी बाँचल। संस्था ताहि उपरान्त पं. देव नारायण झाजी चलाबय लगलाह।
आकाशवाणी दरभंगा द्वारा मैथिलीक उपेक्षा पर बिन्दुवार एकटा नम्हर पत्र वरिष्ठ साहित्यकार आकाशवाणी महानिदेशक दिल्ली केँ देल गेल छल। ओतय सँ जे उत्तर आयल ताहि मे मैथिली प्रति लक्षित अपमानजनक भाषाक प्रयोग कयल गेल छल। ओकर प्रकाशन 02/06/1983 केँ स्वदेश दैनिक मैथिली जे परम आदरणीय सुरेन्द्र झा सुमन केर समपादकत्व मे दरभंगा सँ निकलैत छल, ताहि मे छपल। साहित्यकार पत्र आ 3 जून केँ महनिदेशक केर उत्तर छपल आ 4 जून एकटा आदरणीय साहित्यकार केर आह्वान जे एहि स्थिति मे जे आकाशवाणी दरभंगा मे कार्यक्रम मे जाओत ओ मैथिली विरोधी होयत।
ई देखि प्रदीपजी 5 जून केँ स्वदेश पत्र मे लिखलनि जे 6 जून केँ हमर कार्यक्रम अछि, ओकरा हम बहिष्कार करैत छी। जाबेतक मैथिलीक सम्मान नहि भेटत ताबेतक आकशवाणी दरभंगा मे नहि जायब। ई देखि 12 गोट साहित्यकारक पत्र 6 जून केँ छपल जे हमहुँ सब बहिष्कार करैत छी। एहि तरहक बहिष्कार करबाक प्रतिक्रिया देखि लोक मे उत्साह आयल जेकर बदौलत मैथिली आन्दोलन 1983 सँ चलल। परंच जून मे शुरू भेल दिसम्बर तक अबैत-अबैत बेसी साहित्यकार आकशवाणी जाय लागल छलाह। ई आन्दोलन कमजोर भेल। दूटा साहित्यकार टा बचि गेला आन्दोलन मे।
एकटा आदरणीय साहित्यकार 1993 मे प्रदीपजी केँ पत्र लिखलनि जे हम साहित्य अकादमी केर पुरष्कारक दौड़ मे छी तैँ हम भारत सरकारक एकटा संस्था सँ पुरस्कार लेब आ दोसर केर विरोध करब, से ठीक नहि होयत, तैँ हम आकाशवाणी जायब, अहूँ चलू। प्रदीपजी पत्रक माध्यम सँ उत्तर देलनि जे हमर मैथिली केँ सम्मान नहि भेटत, हम नहि जायब, अहाँ जा सकैत छी। आब असगरे रहि गेला श्रीमान्। ओहि साहित्यकार केँ आकादमीक पुरस्कार भेटि गेलनि।
2004 मे संविधानक आठम अनुसूची मे मैथिली अयलाक बाद आकाशवाणी दरभंगाक निदेशक प्रदीप जीक आवास पर आबिकय कहलनि जे अपनेक सब माँग मानैत छी। तखन प्रदीपजी फरबरी 2004 मे लगभग 21 बर्खक बाद आकाशवाणी दरभंगा मे फेर सँ गेला। लगभग 80 वर्ष केर उमेर मे प्रदीपजी साधनामय जीवन जिवि रहल छथि। किनको कोनो शिकायत नहि, आर ओ सबहक लेल मैथिलीपुत्र रूप मे प्रचलित सुपरिचित छथि।


text:
छोट-छोट समस्या, बाधा, अवरोध आदि अबिते हम सब विचलित होमए लगैत छी. सामान्य मनुक्ख एहिना करैत अछि. एखन समूचा विश्व कोरोना महामारी सं त्रस्त अछि. ई संकट छोट नहि अछि, हम सब एहि सं जूझि रहल छी. घोर दुखक स्थिति मे लोक पहिने निराश आ फेर हताश भ’ जाइछ. आशा सं संसार चलै छै आ से जखन टूटैत छै त’ सब किछु छिरिया जाइत छै. मिथिला छिरियाएल वस्तु कें समेटबाक पर्याय रूप मे जानल जाइछ. एहि ठाम एकटा प्रचलित प्रसंग मानस पर अबैत अछि, जखन मिथिलाक राजा एकहकटा अन्न स्वयं बीछैत देखल गेल छलाह. आशाक बून्न-बून्न समेटब आ हरखक ओरियान मे लागब हमरा लोकनिक सहज स्वभाव रहल अछि.
लोक साहित्य पर एकटा फेसबुक लाइव सेशन मे तारानन्द वियोगी अपन विचार राखि रहल छलाह. हुनक कहबाक अभिप्राय यएह छलनि जे हम सब उपरे-उपर करैत रहैत छी, संस्कृतिक त’ह मे बड़-बड़ गुण, बड़-बड़ बात सब छै...ओकरा ठीक सं बुझल जाएब एखनो शेष अछि! सत्ते मिथिलाक संस्कृति जीवन कें पोषित करैत अछि, खनहन करैत अछि. एहि घोर निराशाक समय मे जखन हम सब विकलांग दौर सं गुजरि रहल छी. घर-घर हाथ-पाएर समेटि बैसल छी. एहना मे हमरा अष्टावक्र मोन पड़ैत छथि!
मिथिलाक ज्ञान परम्परा मे अष्टावक्रक एकटा निजगुत स्थान छनि. हुनक स्मरण मात्र सं केहनो अपतकाल मे लड़बाक शक्ति अर्जित कएल जा सकैत अछि. एहि कठिन समय मे हम मिथिलाक एहि मनीषीक किछु प्रसंग एहि ठाम शेयर करब जे रोचक त’ अछिए, संगहि सोचबाक एकटा नव एंगल सेहो फोलैत अछि.
अद्वैत वेदान्त केर महत्वपूर्ण ग्रन्थ 'अष्टावक्र गीता'क रचयिता ऋषि अष्टावक्र केर शरीर आठ ठाम सं टेढ़ छलनि. असल मे हिनक नामकरण केर आधार हिनक एहन विचित्र विकलांगता छल. एतेक शारीरिक विकृतिक बादो ई अपन प्रतिभाक बल पर जग समादृत विद्वान बनलाह. जखन ई गर्भ मे छलाह त' अपन पिताक कोप-भाजन बनलाह आ शापित शरीरक संग जन्म धारण केलनि.
पिता गर्भहि मे किए देलनि सराप?
बेस रोचक किन्तु आश्चर्यजनक प्रसंग अछि ई. उद्दालक ऋषि कें अपन शिष्य कहोड़ केर प्रतिभा सं बेस प्रसन्नता छलनि. कहोड़ जखन सम्पूर्ण वेदक ज्ञान हासिल करबा मे सफल भेलाह त' ओ अपन रूपवती एवं गुणवती कन्या सुजाता केर विवाह अपन प्रिय शिष्य कहोड़ सं करा देलनि. समय बीतल आ कहोड़क पत्नी गर्भवती भेलीह. किछु मास उपरान्त कोनो दिन कहोड़ अपन गर्भवती पत्नी लग वेदपाठ क' रहल छलाह. तखने सुजाता केर गर्भस्थ बालक बाजि उठल– ‘अहां वेदक गलत पाठ क' रहल छी.’
कहोड़ बेस गौर केलनि जे बीच-बीच मे के' एना टोकैत अछि, ओ पित्ते लाल भेल गेलाह. जखन निजगुत भेलाह जे केओ आओर नै, सुजाताक गर्भस्थ शिशु वेदपाठ मे अवरोधक बनि रहल अछि, हुनक तामस आओर बढि गेलनि. जे गर्भहि सं पिताक सोझां एहन दुस्साहस क’ रहल अछि ओ बाद मे की करत! कहोड़ कुपित भ’ सराप द' बैसलाह. अपनहि पुत्र कें सराप देइत कहोड़ बजलाह– ‘गर्भहि सं तोहर बुधि वक्र छौ आ तों हमरा अपमानित करबाक साहस केलह अछि, तू आठ स्थान सं वक्र देह नेने जन्म धारण करबह.’
एहि घटनाक कुछ दिन बाद कहोड़ मिथिलाक राजा जनकक दरबार मे बंदी नामक एक पंडित सं शास्त्रार्थ करबाक लेल गेलाह. ओतय हुनका पराजित होमए पड़लनि. शास्त्रार्थ केर जे नियम छल, ओहि अनुसार कहोड़ कें जल-समाधि लेबए पड़लनि. एहि घटनाक बादे अष्टावक्र केर जन्म होइत अछि.
अपन नाना कें बुझैत रहलाह पिता, फेर एक दिन...
बालक अष्टावक्र जन्मक बादे सं पिता-प्रेम सं वंचित भ' गेल छलाह. एहना मे ओ अपन नाना उद्दालक कें पिता आ मामा श्वेतकेतु कें बड़का भाइ बुझैत रहलाह. एक दिन हुनक मामा हुनका बुझएबा मे सफल रहलाह जे ओ जिनका पिता बुझैत छथि से हुनक नाना छथि आ हुनक पिता घटनाक शिकार भेल छथि. बालक अष्टावक्र केर तन्नुक हृदय पर एहि यथार्थ सं बेस चोट लगलनि. ओ अपन माय सं पिता कें ल' सम्पूर्ण बातक जिज्ञासा केलनि आ मामा संग मिथिलाक राजदरबार दिस विदा भ' गेलाह.
अष्टावक्र बंदी सं शास्त्रार्थ करबाक लेल सोझे राजा जनकक यज्ञशाला मे पहुंचलाह. द्वारपाल लोकनि जखन हुनका नेना बूझि रोकबाक चेष्टा केलनि त' अष्टावक्र तर्क देलनि जे पाकल केश आ उम्र भेने केओ काबिल नै भ' जाइछ. जकरा वेदक ज्ञान हो, जे बुद्धिमान हो, वएह पैघ होइछ. हुनक उमेर कें नै देखैत हुनक ज्ञान कें सम्मान करैत राजा समक्ष हुनका जाए देल जेबाक चाही. एकर बाद ओ राजा जनक केर सभा मे प्रवेश पबैत छथि आ बंदी कें शास्त्रार्थ लेल ललकारैत छथि. मुदा नान्हिटा बालक अष्टावक्र कें देखि सभासद लोकनि जोर-जोर से हंसए लगैत छथि.
अपन पांडित्य सं सब कें केलनि मुग्ध
अष्टावक्र कें देखि सभासद लोकनि लगातार हंसि रहल छलाह. हुनका लोकनिक हंसी रुकबाक नाओ नै ल’ रहल छल. असल में आठ ठाम सं टेढ़ अष्टावक्र कें चलैत देखि ककरो हंसी छूटि सकैत छल. सब कें हंसैत देखि अष्टावक्र सेहो हंसब शुरू केलनि. ओ अपन विकलांगता कें अपन कमजोरी कहियो नै बुझलनि आ एहन व्यवहार कें सहज लेइत रहलाह. सभासद अष्टावक्र कें देखि हंसि रहल छलाह आ अष्टावक्र सभासद सब कें हंसैत देखि हंसि रहल छलाह. राजा जनक सेहो अपन हंसी रोकि नै सकलाह. बड़ा विचित्र दृश्य भ’ गेल छल. एहन स्थिति मे राजा जनक अष्टावक्र सं पूछैत छथि– बौआ! सभासद सब जे हंसैत छथि, तकर अर्थ त’ लगैत अछि, मुदा अहां किए हंसि रहल छी?
मात्र बारह वर्षक बालक अष्टावक्र राजा जनक कें जे जवाब देलनि से सब कें सोचबा लेल मजबूर क’ देलक. पूरा सभाकक्ष एकदम शांत भ’ गेल. अष्टावक्र कहलनि– ‘हमर हाड़-मांस केर वक्रता पर हंसनिहार लोकनिक वक्र-बुद्धि पर हम हंसि रहल छी. ई सब चाम देखि एतेक रास प्रतिक्रिया द’ रहल छथि जाहि सं ई निजगुत होइछ जे ई लोकनि ज्ञानी नै, चामक विपणन केनिहार (चमार) जकां छथि. हिनका लोकनिक मानसिक वक्रता पर हमरा एकरत्ती हंसा गेल, आओर नै किछु!’
बालकक बड़का-बड़का बात पर राजा जनक अपना कें संयमित करैत बजलाह, ‘अगत्ती बालक! तोहर अभिप्राय की छौ?’ अष्टावक्र जवाब देलनि, ‘ई लोकनि चाम चिन्हबा मे माहिर छथि, हिनका नजरि मे ज्ञानक कोनो महत्व नै! मन्दिर जओ टेढ़ छै, तखनो ओतय पूजन होइते छै. घैल फुटने मेघ नै फूटैत छै. मेघ निर्विकार अछि आ ज्ञानी मेघ सदृश निर्विकार होइत छथि. हमारा होइत छल जे मिथिलाक ई सभा ज्ञानी लोकनि सं सज्जित होएत मुदा...!
राजर्षि जनक नेनाक लेलनि परीक्षा
एहि प्रकरणक बाद राजा जनक अष्टावक्र केर स्वयं परीक्षा लेलनि. अष्टावक्र बेस गंभीरता सं हुनक एक-एक प्रश्न कें चकित करएबला जवाब सब देलनि. एहि मध्य बंदी जे हुनक पिता कें शास्त्रार्थ मे पराजित क’ दण्डित केने छल, अष्टावक्रक सोझां नतमस्तक भ’ गेल. बंदी जखन हारि मानि लेलक त’ अष्टावक्र राजा सं निवेदन केलनि जे हुनक पिताक जे गति कएल गेल छल, तेहिना बंदी कें सेहो दण्डित कएल जाए, ओकरो जल-समाधि देल जाए!
बंदी प्रणाम निवेदित करैत अष्टावक्र कें कहैत छथि जे ओ वरुण देवताक पुत्र छथि आ ओ पराजित ब्राह्मण (ज्ञानी) लोकनि कें जल-समाधि द्वारा वरुणलोक पहुंचओलनि अछि, हुनका सब कें आपस बजाओल जाएत. किछु क्षण बाद बालक अष्टावक्र कें पिता कहोड़ सं भेंट होइत छनि, ओ असीम हर्ष सं परिपूर्ण भ’ जाइत छथि.
बाद मे पिता हुनका समंगा नदी मे स्नान क’ शारीरिक विकलांगताक शाप मुक्तिक बाट देइत छथि. राजा जनक ज्ञानी त’ छलाह मुदा आत्मज्ञान केर शिक्षा अष्टावक्र सं लेलनि. अष्टावक्र केर कथा हमरा लोकनि कें धैर्यवानक संग-संग गुण-आग्रही बनबाक सीख देइत अछि.
— रूपेश त्योंथ
(प्रस्तुत आलेख 'अनुप्रास' पत्रिका मे प्रकाशित भेल अछि. मिथिमीडिया पाठक हेतु सामग्री साभार लेल गेल अछि.)
Tags: आलेख


text:
वेल्सक राजकुमारी डायना
वेल्सक राजकुमारी डायना (पहिने: डायना फ्रान्सिस; स्पेन्सर; १ जुलाई १९६१ – ३१ अगस्त १९९७), ग्रेट ब्रिटेन कऽ महारानी एलिजाबेथ द्वितीय कऽ पुत्र आ राज सिंहासन कऽ दावेदार चार्ल्स, वेल्सक राजकुमार कऽ पहिल पत्नी आ वेल्स कऽ राजकुमारी छल।
डायना कऽ जन्म ब्रिटेनक एक शाही परिवारमे 'द अनरेबल' डायना स्पेन्सरमे भेल छल। ओ जन स्पेन्सर, स्पेन्सर कऽ ८अम अर्ल आ हुनकर पत्नी 'द अनरेबल' फ्रान्सिस स्याण्ड क्याड कऽ तेसर बेटी आ चारीम सन्तान छल। हुनकर पालन पोषण स्यान्ड्रिङ्घम हाउसमे स्थित पार्क हाउसमे भेल छल आ शिक्षा इङ्ल्यान्ड आ स्विट्जरल्यान्डमे भेल। सन् १९७५ मे जब हुनकर पिताक अर्ल स्पेन्सर कऽ उपाधि मिलल तब डायना 'लेडी' डायना स्पेन्सर भऽ गेल।
जीवनी[सम्पादन करी]
सन्दर्भ सामग्रीसभ[सम्पादन करी]
- ↑ "The Life of Diana, Princess of Wales 1961–1997: Separation And Divorce", BBC, अन्तिम पहुँच १० मई २०१५।


text:
सहरसा। 04 जनवरी। सहरसा जिलाक डीबी रोड मे चारि गोट बच्चाक सभ एक संग देखिकेँ लोग सभक रूह कांपी उठल। चारो बच्चाक एम्हर - ओम्हर पसरल छल। प्राप्त खबैर केर मुताबिक लगभग एक सप्ताह सँ लापत एक बच्चाक शव भेटबाक बात सुनी तीन बच्चा शव क' देखा गेल छल।
पहिल बच्चाक शव होटल राज दरबारक गली मे भेटल छल जकरा देखबाक लेल मोहल्ला केँ तीन बच्चा गेल छल। एहि दौरान बच्चा सभकेँ ई खबैर नही छल कि ओता सँ 11 हजार वोल्टक हाइ वोल्टेज तार गुजरल अछि। तीनो बच्चा विद्युत प्रवाहित तारक चपेट मे आएब गेल जाहिसँ तीनो केँ मौके पर मौत भ' गेल। मृत बच्चा सभकेँ तीन लड़की आओर एक लड़का शामिल अछि।
स्थानीय लोग सभक मुताबिक गायब भेल बच्चाक शव एक खधैर मे पड़ल छल आओर ओकरा देखबाक लेल तीनो बच्चा खधैर मे उतरल जाहिमे पैन भरल छल आओर खधैरक पैन मे 11 हजार वोल्टक हाइ वोल्टेज तार टुटीकेँ गिरल छल जाहिक चपेट मे अएला सँ तीनो बच्चाक मौत भ' गेल।


text:
स्वाध्याय - आलेख
– प्रवीण नारायण चौधरी
आध्यात्मिक अध्ययन अर्थात् ‘स्वयं केर सत्य पहिचान हेतु शास्त्रीय वचन सँ आत्मसंतोषक खोजी’ – जेकरा एक शब्द स्वाध्याय सँ संबोधित कय सकैत छी – ओ हमर रुचिक विषय मे पड़ैत अछि। पुन: स्मृति मे अनैत छी ‘धर्म-मार्ग’ केर स्थापना, निरर्थक एम्हर-ओम्हर समय खर्च केला सँ नीक जे कोनो गंभीर विषय पर ध्यानकेन्द्रित करैत गृहस्थी मे रहितो तपस्यारत होइ।
जी यैह क्रम छल जाहि मे जनक केर चर्चा कृष्ण द्वारा होइत देखलहुँ गीता मे। कृष्ण बड पैघ उदाहरण दैत अर्जुन सँ कहलखिन जे कर्म करितो कर्मक बंधन मे नहि पड़ि मुक्त कतेको जीव मे जनकादि राजा सेहो भेला। सामान्यतया, मनुष्य केर प्रकृति मे तीन तत्त्व ‘सत्त्व, राजस, तामश’ केर भिन्न-भिन्न अनुपात सँ तैयार मिश्रण द्वारा अलग-अलग स्वभाव, आचार-विचार, कर्म-व्यवहार आदिक कारक बनैत छैक। निस्सन्देह जखन कियो राजा होयत तँ राजसिकताक मात्रा बेसी हेबाक संभावना रहिते छैक। लेकिन जनक केहन राजा भेलाह जे सजीवन सेहो मुक्त (liberated) कहेला, ई पाँति जिज्ञासू प्रवीण कि आरो कतेको लोक केँ हिलाकय राखि देलक। बहुतो रास कथा-गाथा श्रुति ओ पुराण सँ एहि मादे भेटैत अछि।
आइ हम चर्चा करब मनु केर –
मनु के छलाह, कि छलाह आ समस्त मनुष्यलोक लेल हुनकहि प्रदत्त संविधान आइयो कोना बहुत सान्दर्भिक-सारगर्वित अछि। कहल जाइछ जे सृष्टिक आरम्भ मे ब्रह्माजी सनकादि पुत्र केँ जन्म देलनि, मुदा ओ सब सृष्टि-कार्य सँ विरत भऽ निवृत्तिपरायण भऽ गेलाह। अर्थात् सृष्टिक उद्देश्य सँ इतर ओ सब ब्रह्मलोक – मुक्त महात्माक रूप मे जीवन-निर्वहनक दिशा मे बेसी कार्यरत भेलाह। तखन ब्रह्माजी स्वयं अपनहि शरीर सँ मनु आ शतरूपा केँ उत्पन्न केलनि। मनु आ शतरूपा केर स्वयम्भु ब्रह्माजी सँ उत्पन्न होयबाक कारणे ‘स्वायम्भुव’ नाम सँ जानल गेला। हिनक चरित्र आर आचरण बहुत उदार छल। यथासमय स्वायम्भुव मनु केर दुइ पुत्र – प्रियव्रत आ उत्तानपाद, तीन पुत्री – आकूति, देवहूति आ प्रसूति भेलनि। फेर आगूक समस्त सृष्टि हिनकहि सब सँ विस्तृत होइत रहल। ज्ञात हो जे महाभागवत ध्रुव उत्तानपाद व सुनीति सँ उत्पन्न भेलाह आर परमज्ञानी सांख्यतत्त्वक उपदेष्टा भगवान् कपिल माता देवहूति सँ प्रादुर्भूत भेलाह।
मनु मानवजातिक आदि पिता छथि, वैह पथ-प्रदर्शक छथि। ऐश्वर्य, धर्मानुशासन, शास्त्रमर्यादा, प्रजापालन, न्यायपथक प्रतिष्ठा आ तप – यैह हुनक जीवनचर्याक अद्भुत आदर्श छल। तहिना महारानी शतरूपा सेहो शील-स्वभाव आ पातिव्रतक प्रतिमूर्ति छलीह। हिनका लोकनिक भगवत्प्रेम सबहक लेल अनुकरणीय अछि। पुण्यकीर्ति राजर्षि मनु भगवदीय अंश सँ संपन्न छलाह। प्रजापालन आ धर्मचर्याक प्रतिष्ठाक लेल सेहो हिनक प्राकट्य भेल छल। सुदीर्घकालतक राज्य करैत अन्त मे विषयसँ वैराग्य पेबाक निमित्त पुत्र सब पर राज्यक भार छोड़ि सपत्नी तपस्या लेल वनगमन (नैमिषारण्य, गोमती नदीक तटपर) मुनिवृत्ति धारण करैत कएलाह। ओतय द्वादशाक्षर (ॐ नमो भगवते वासुदेवाय) जप करैत एकमात्र भगवानक दर्शन हेतु तपरत भेलाह। विभिन्न प्रलोभन केँ नकारैत केवल भगवद्दर्शन हेतु तपस्या निरन्तरता मे रखलनि। एहेन घोर तपस्या आ चरणानुराग केँ देखि भगवान् नीलमणि अपन शक्तिक संग मनोरम स्वरूपमे एहि दम्पत्तिकेँ दर्शन देलनि। भगवान् प्रेमसहित हिनका लोकनिसँ वर मंगबाक आग्रह कएलनि, परिणामस्वरूप लजाइते मनुजी कहलनि – चाहउँ तुम्हहि समान सुत (तुलसीदास रामायण), जेकर जबाब मे करुणानिधि कहलनि – आपु सरिस खोजौं कहँ जाई। नृप तव तनय होब मैं आई॥ अर्थात् मनुजी केर माँग जे अहीं समान पुत्र भेटय, तऽ भगवान् मुस्कुराइत कहैत छथि जे आब अपने समान कतए खोजय लेल जायब, बरु अपनहि अहाँ दुनु गोटा पुत्र बनिकय आयब। यैह वरदान बाद मे मनु-शतरूपा क्रमश: दशरथ-कौसल्या बनैत छथि, आ भगवान् राम बनि अबैत छथि, शक्ति सीता बनि मिथिला मे अवतरित होइत छथि।
मनुकेँ वेद ‘मनुष्पिता’ (ऋग्वेद १/८०/१६) – यानि समस्त मनुष्यलोक केर पिताक रूप मे – पालनकर्ताक रूपमे जनैत अछि। हम सब मनुजी केर सन्तान छी। वेदार्थक अनुसार आदि सनातन-संविधान हिनकहि द्वारा बताओल गेल अछि। ‘वेदार्थोपनिबद्धत्वात् प्राधान्यं हि मनो: स्मृतम्।’ – मनुजी केँ सर्वज्ञानमय कहल गेल अछि – ‘सर्वज्ञानमयो हि स:’ (मनुस्मृति २/७)। हुनका द्वारा जे किछु कहल गेल अछि ओ सबहक लेल परम भेषज – परम औषध अछि – ‘यत्किञ्च मनुरवदत् तद्भेषजं भेषजताया:।’ (ताण्ड्यब्राह्मण २३/१६/७), ‘यद्वै किञ्च मनुरवदत् तद् भेषजम्।’ (कृष्णयजुर्वेद तैत्तिरीय संहिता २/२/१०/२) – एहि चर्यारूपी औषधक सेवन कएला सँ महान् कल्याणक प्राप्ति होइछ। तदोपरान्त मनुस्मृति पर विशेष चर्चा करैत हिनका द्वारा मानवहितक समस्त पक्ष केँ संबोधन करैत विधान प्रस्तुत कैल गेल अछि।
कालान्तर मे जीव अपन वर्चस्वक लड़ाई लेल कूव्याख्या करैत अन्ततोगत्वा ‘मनुवाद’ केँ रूढिवादिताक रूप मे सेहो सामाजिक-राजनैतिक लड़ाई केर विषय बनौलक। परञ्च हरेक मनुष्य केँ अपन जीवन आचरण आ मानवीय यथोचित कर्म-व्यवहार लेल स्वधर्मक निर्वहन परम आवश्यक नीति होइछ, तैँ अहाँ मनु केँ कोना अनुसरण करब, ई अहीं पर निर्भर करैछ, नहि कि आदिपुरुष केर कोनो कथन वा वचन पर। एकरा स्वयं कोना आत्मसात करब ताहि लेल अहीं जिम्मेवार छी। मनुवाद कहि एकरा नकारला सँ केकर हानि होयत, अतिवाद कहि एकरा बदनाम केला सँ केकर जीवनक परिणाम अधूरा छूटत, एहि सब पर आइयो सृष्टिक हजारों-लाखों वर्ष बितलो बाद प्रासंगिकता ओहिना बनल अछि।
(ई लेख पूरा पढि मनन करबाक लेल धन्यवाद – आधारपुस्तक ‘कल्याण जीवनचर्या-अङ्क, जनवरी २०१०)


text:
२२ जुलाई २०२०। मैथिली जिन्दाबाद!!
पूर्व मे प्रकाशित एक लेख (लिंक http://www.maithilijindabaad.com/?p=6255 ) ‘मिथिलाक पाबैन चौरचनः एक संस्मरण’ मे मलकोका फूलक चर्चा आयल छल जाहि पर एक सज्जन मनीष झा आइ बड अनुपम जानकारी ‘जिज्ञासा’ केर क्रम मे रखलनि –
“हम भैंट क फूल (मलकोका), फूल के ऊपर होई बला फल और एकर जैड़ में लागय बला फल जेकरा शारुख और एकटा नाम स जानल जाइत अइछ एखन हम बिसैर रहल छी क हिंदी व अंग्रेजी म नाम ढूँढई क बहुत प्रयास केलों मुदा एखन धैर पता नै चल सकल। गूगल सर्च क दौरान ई पेज देखैल त एता पढलौं। एहन बहुत किछ अछि अपन क्षेत्र म जेकर बारे में अपन क्षेत्र से बाहर किनको नै जानकारी छन्हि। एतय तक कि अपनो क्षेत्र क लोगबाग क नै छन्हि। अहाँ बहुत सुंदर लिख़लहुँ हँ। हमर जिज्ञासा क संज्ञान लैत यदि अहाँ जवाब द सकी त हम अहाँक आभारी रहब। धन्यवाद 🙏🙏”
हिनकर ई जिज्ञासा पढिकय हम जे जवाब देल से अपनहु सब लेल राखि रहल छी –
हमरो नहि पता छल, माँ सँ पूछल, ओ कहलक जे जड़ि मे फरयवला केँ ‘शारुख’ आ ‘करहर’ कहल जाइत छैक। शारुख छोट होइत छैक। करहर पैघ होइत छैक। एकर उपयोग व्रतधारी द्वारा फलहारी मे उसैनकय खाय मे होइत छैक। एकर पोषण शक्ति बहुत अचूक आ पूर्ण मानल जाइछ। ई बड महंग दाम मे उपलब्ध भऽ पबैत छैक। तहिना ऊपर मे फरयवला फर केँ भैंट कहल जाइछ। लावा आदि सेहो बनाओल जाइछ। ईहो बहुत शुद्ध आ व्रती लोकनि द्वारा उपयोग मे लायल जाइछ। अपनेक धन्यवाद जे अपन प्रतिक्रिया दय हमरो मे जिज्ञासा उत्पन्न कयलहुँ।
अहींक जिज्ञासा पछाति हम खोजलहुँ जे हिन्दी मे एकरा कि कहल जाइछ, अंग्रेजी मे व्हाइट लिली त सुनने रही। हिन्दी मे एकर नाम ‘ब्रह्मकमल’ पढल अछि। संगहि बड नीक-नीक बात सेहो कहल गेलैक अछि एहि फूलक सम्बन्ध मे। एतय देखू – https://namanbharat.today/brahma-kamal-benefits-importance/
ब्रह्म कमल: एहि दुर्लभ फूल सँ टपकैत अछि अमृत केर बूंद, देखय मात्र सँ होइत अछि सब मनोकामना पूर्ण
प्रकृत्ति सँ जुड़ल हर चीज बहुत सुन्दर अछि, चाहे ओ नदी हो या पोखरि, फूल हो या गाछ-वृक्ष, ई सबटा नहि केवल आकर्षक होइछ बल्कि कतेको एहेन गुण सँ भरल रहैछ जे मानव हित लेल काज अबैत छैक। एहि मे सँ किछु तँ पूर्णरूपेण दैविक शक्तिवला सेहो मानल जाइत अछि। उदाहरण स्वरूप गाछ मे पिपर और बरगदक गाछ केँ ईश्वरीय शक्ति केर प्रतीक मानल गेलैक अछि, नदी मे तँ लगभग सब पवित्र नदी दैवीय अस्तित्व रखैत अछि आर ओतहि जँ फूल केर बात करब एकटा फूल एहेन अछि जेकरा बारे मे भले कम लोक जनैत हुअय लेकिन से ओकर अलौकिक शक्ति केँ कम नहि करैत अछि।
ब्रह्म कमल
ब्रह्म कमल, एकरा स्वयं सृष्टि केर रचयिता ब्रह्मा जी केर पुष्प मानल गेल अछि। हिमालय केर ऊंचाइ पर भेटयवला वाला ई पुष्प अपन पौराणिक महत्व सेहो रखैत अछि। एहि फूल केर विषय मे ई मानल जाइत अछि जे मनुष्य केर इच्छा केँ ई पूर्ण करैत अछि। ई कमल उज्जर रंग केर होइत छैक जे देखय मे सचमुच काफी आकर्षक छैक, एकर उल्लेख कतेको पौराणिक कथा आदि मे सेहो भेटैत छैक।
पौराणिक मान्यता
ब्रह्म कमल सँ जुड़ल बहुतो रास पौराणिक मान्यता सभ छैक, जाहि मे सँ एक केर अनुसार जाहि कमल पर सृष्टिक रचयिता स्वयं ब्रह्माजी विराजमान छथि वैह ब्रह्म कमल थिक, एहि मे सँ सृष्टिक रचयिता ब्रह्माजीक उत्पत्ति सेहो भेल छन्हि। मानल जाइत अछि जे धरती पर ब्रह्म कमल एक एहेन फूल थिक जेकर पंखुड़ी सँ अमृत केर बूंद टपकैत छैक। ई फूल ज्यादातर उत्तराखंड केर घाटी मे देखल जाइत अछि। ब्रह्म कमल हर समय नहि बल्कि जुलाई-अगस्त केर समय टा मे अहाँ केँ फूलायल नजरि पड़ि सकैत अछि। उत्तराखंड केर अलावा अहाँ ई हिमालय, उत्तरी बर्मा और दक्षिण-पश्चिम चीन मे सेहो देख सकैत छी।
एहि दिव्य चमत्कारी फूल केँ खासकय उत्तराखंडक मशहूर केदारनाथ और बद्रीनाथ केर मंदिर मे भगवान केर चरणकमल मे अर्पित कयल जाइत अछि। कहल जाइत अछि जे पहाड़ी क्षेत्र मे ई ११ हजार सँ १७ हजार फुट केर ऊंचाई पर बर्फक चट्टान पर अहाँ केँ ई फूल फूलायल देखाय दय सकैत अछि, एकर फूलेबाक समय दिन मे नहि बल्कि राति मे होइत छैक। मान्यता ई अछि कि जे कियो एकरा फूलाइत देखैत अछि ओ बहुत भाग्यशाली मानल जाइत अछि।
फूल सँ टपकैत छैक अमृत केर बूंद, खत्म भऽ जाइत छैक ई सब रोग
हिमालय केर मंदिर सभ मे एहि चमत्कारी व दिव्य फूल केँ चढेबाक परंपरा छैक। आधा राति केँ एहि फूल केँ फूलाइत देरी ओहि ठामक निवासी एकरा बोरा मे भरिकय लय अनैत अछि आर १०-२० रुपया मे मंदिरक पास आबि लोक सब केँ बेचि दैत अछि। बता दी जे ई सिर्फ पूजा मे टा नहि बल्कि दबाई केर रूप मे सेहो उपयोग मे अबैत अछि। एहि फूल सँ काली खांसी सँ लय कय कैंसर समान खतरनाक बिमारी केँ खत्म कयल जा सकैत अछि। वैद्य केर अनुसार एकर पंखुड़ी सँ टपकैत जल अमृत केर समान मानल जाइत अछि। एहि फूल केर अर्क केँ यदि बीमार व्यक्ति केँ देल जाय तँ एहि सँ ओकर बुखार जल्दी ठीक भऽ जाइत छैक। जँ केकरो लीवर मे इन्फेक्शन भऽ गेल हो तँ ओहि व्यक्ति केँ एकर प्रयोग जरूर करबाक चाही।
इच्छा पूर्ति वला कमल
एहि कमल सँ संबंधित एक बहुत प्रचलित मान्यता कहैत अछि कि जे कियो व्यक्ति एहि फूल केँ देखि लैत अछि, ओकर सब इच्छा पूर्ण होइत छैक। एकरा फूलाइत देखनाय सेहो आसान नहि छैक कियैक तँ ई देर राति मे फूलाइत छैक आर मात्र किछुए घंटा धरि फूलायल रहैत छैक। ई फूल १४ साल मे एक्के बेर टा फूलाइत छैक, जाहि कारण एकर दर्शन दुर्लभ कहल गेलैक अछि।


text:
ब्रिटिशकालीन भारत मे बीसम् शताब्दीक प्रारंभहि सँ भारतीय गणराज्यक स्वरूप पर बौद्धिक चर्चा आरंभ भऽ गेल छल। असाक्षर आ बेमतलबक आम जनमानस एहि प्रक्रिया सँ सब दिन दूरे रहैत अछि – ओकरा लेल बुद्धिजीवी आ अगुआ विद्वत् समाज द्वारा बनायल राह पर जिनगी जियब टा लक्ष्य होइत छैक। निश्चित रूप सँ मैथिल समाज सेहो एहि प्रक्रिया मे कतहु पाछाँ नहि रहल, मुदा अहंता सँ वर्ग-विभाजन मे पारंगत मिथिलाक तात्कालीन विद्वत् समाज ‘सामाजिक समरसता’क दीर्घजीवी सोच केँ त्याग करैत अन्ततोगत्वा भारतीय संघीयता मे नहिये मैथिली आ नहिये मिथिला केँ स्थापित कय सकला, ढेर बुधियार तीन ठाम मखैत अछि किछु ताहि तरहक लोकोक्ति अनुरूप अपने मे सोइत ब्राह्मण, गैर-सोइत ब्राह्मण, कुलीन आ नीच-कुलक ब्राह्मण, कर्ण कायस्थ, बत्तीसगामा, आ कि-कि… जाति मे सेहो उपजातिक उजमारि उठबैत समाज केँ विभक्त करबाक अकाल सँ मिथिलाकेँ मृत्युदान देबाक भरपूर कूचेष्टा मे लागि गेलाह। आइयो, बहुते हद तक बुद्धिजीवीवर्ग मे एहि तरहक आन्तरिक विभेद व्याप्त अछिये। तैयो विद्वान् मे सँ वीर आ दूरदृष्टिसंपन्न अनेको मैथिलीपुत्र मैथिली भाषा केँ स्थापित करबाक लेल जीतोड़ प्रयास करैत रहला। एहि सन्दर्भ मे डा. अमर नाथ झा केर नाम एहि लेल स्मृति मे अबैत अछि जे ओ अपन अमूल्य कृति Language Policy: Vision and Action मे बाकायदा मैथिली लेल कैल गेल प्रयास आ ताहि ऊपर काँग्रेस अधिवेशन मे किछु निहित स्वार्थवश अथवा अदूरदृष्टिपूर्ण निर्णयक चलते भेल नुकसानक चर्चा लिपिबद्ध केने छथि।
डा. अमरनाथ झा अधिवेशन आ खासकय डा. राजेन्द्र प्रसाद तथा डा. सच्चिदानंद सिन्हा द्वारा अग्राधिकारक दुरुपयोग आ हुनकर अनुपस्थिति मे कैल गेल निर्णय विरुद्ध अपन असहमतिक बात सेहो उल्लेख केने छथि। एहि सँ स्पष्ट होइत अछि जे मैथिलीक वर्चस्व केँ कोना ‘बिहाररूपी प्रान्तीय परिकल्पना’ लेल किछेक अमैथिल विद्वान् दरकिनार कय देला आ तेकर दुष्परिणा कतेको वर्ष धरि मैथिली केँ संवैधानिक मान्यता पेबा सँ वंचित रखलक।
मैथिली केँ हिन्दीक बोली प्रमाणित करबाक कुत्सित प्रयास बहुत पहिनहि सँ होइत रहल अछि। संयोगवश डा. जार्ज अब्राहम ग्रियर्सन द्वारा मैथिली पर बहुत गंभीर कार्य आ शोध कैल गेल छल आ तेकरा सन्दर्भ मे लैत स्वयं मैथिली साहित्यक विशाल भंडार अपन वजूद हिन्दी सँ इतर आ हिन्दी सँ बहुत पहिनहि सँ स्थापित केने अछि – ई एकटा गंभीर मंथनक विषय भारतक स्वतंत्रताक बादो करीब ५ दशक धरि चलैत रहल।
संघर्ष निरंतरता मे रहल, सृजनशीलता आ समर्पण सँ मैथिली साहित्यक सागर मे कहियो जल सूखायल नहि, एहि तरहें अन्त-अन्त मे राष्ट्रवादी सरकार भाजपा नेतृत्वक माननीय प्रधानमंत्री अटल बिहारी वाजपेयी आ उप-प्रधान तथा गृहमंत्री लालकृष्ण आडवाणी सहित समस्त नीति-निर्माणकर्ताक सहयोग सँ मैथिली केँ भारतीय राष्ट्रीय भाषाक मान्य सूची – संविधानक अष्टम् अनुसूची मे स्थान २००३ मे देल गेल। ज्ञात हो जे भाषाक जीवन रक्षा हेतु रोजगार प्रथम विन्दु होइत छैक, अष्टम् अनुसूची मे प्रवेश केलाक तुरन्त बाद सँ भारतीय संघ लोक सेवा आयोग सेहो मैथिली भाषा केँ मान्यता प्रदान केलक। मुदा ओम्हर गृहराज्य बिहार मे अतिराजनीति केर बड पैघ ठोकर लालु रिजाइम मे मैथिली केँ देल गेल छल ओकरा राज्य लोक सेवा आयोग मे सँ मान्यता समाप्त कय केँ…। लालू मैथिली सँ अभिशप्त आइ राजनैतिक वजूद लेल तरैस रहला अछि। राजग पुन: मोदीक नेतृत्व मे देशक बागडोर सम्हारि लेलक। बिहार सरकार द्वारा दायर रीट सुप्रीम कोर्ट द्वारा खारिज कय देल गेल। मैथिली माध्यम सँ प्राथमिक शिक्षा देबाक मौलिक अधिकार केँ बहाल करेबाक डा. जयकान्त मिश्र केर लड़ाई विजयी भेल। तथापि राजनीति एक दिशि आ मैथिलीक सबलता दोसर दिशि। बिहार सरकार – नितीशक नेतृत्व – राजग केर नेतृत्व मुदा मैथिली संग छल आ ठकबाक प्रवृत्ति चरम पर रहल – मैथिलीक शिक्षक तक केर बहाली नहि कैल गेल। मैथिलीक श्राप बिहार राज्य सत्ता पर सेहो पड़ल स्पष्टे देखा रहल अछि। मुदा हाले पटना उच्च न्यायालय द्वारा स्पष्टीकरण मंगला पर पुन: राज्य मैथिली मे शिक्षा देबाक लेल आवश्यक तैयारी कय लेबाक बात कहि लेमनचूस चूसेबाक कार्य केलक आ कि सच मे कोनो कार्य एहि दिशा मे पूरा कय लेल गेल अछि ई देखब बाकिये अछि।
मैथिली भाषाकेँ टुकड़ा करबाक कूराजनीति एक तरफ हावी अछि। मिथिलाक्षेत्रक नेतागण सब सेहो एहि भाषा-महत्ताकेँ आत्मसात करय सँ असमर्थ छथि। कारण नेता भेनाय बौद्धिक सामर्थ्य या दूरदृष्टि भेनाय कम सँ कम बिहार मे संभव नहि छैक। लोक जाति-पाति मे मतदाता केँ तोड़ि बस सत्तासुख लेल व्याकुल बनैत अछि, ओकरा कि फर्क पड़ैत छैक जे भाषा आ भाषा आधारित पहिचान सँ संवैधानिक सम्मान आ विकास केर अकाट्य सिद्धान्त केँ कहियो बुझबाक प्रयासो करत। किछेक नेतागण एहि दिशा मे कार्यरत देखाइत अछि, मुदा अधिकांशत: मैथिली केँ एकछत्र ब्राह्मणक भाषा मानि अपन जाति केँ कहियो अंगिकाभाषी, कहियो बज्जिकाभाषी आ कहियो किछु तऽ कहियो किछु भाषाभाषी मानिकय मैथिली सँ कन्नी कटैत अछि। मुदा शक्तिकेन्द्र ‘सृजनशीलता’क पास सुरक्षित – विद्याधनं सर्वधनं प्रधानम् केर नीति सनातन होयबाक सत्य सँ कियो कतेक दूर भागि सकत; मैथिली अपन सामर्थ्य आइयो बरकरार रखने अछि आ निरंतर प्रवर्धनक दिशा मे स्वयंसेवा सँ आगाँ बढि रहल अछि।
काल्हिये आयल संघ लोक सेवा आयोगक परीक्षा परिणाम सँ दर्जनों छात्र मैथिली ऐच्छिक विषय राखि प्रशासकीय सेवा मे सफलता हासिल केलनि अछि। एकर सेहो दूरगामी प्रभाव पड़त। छद्म-क्षूद्र लोक मे मैथिली प्रति जे आकर्षण समाप्त होइत छल से पुनर्बहाल होयत। लोक एहि भाषाक शक्तिकेँ आत्मसात करबाक लेल बाध्य होयत। दिनानुदिन बेसी सँ बेसी छात्र मैथिली विषय राखिकय स्नातक आ उच्च शिक्षा ग्रहण करता। प्राथमिक शिक्षाक अधिकार लेल सरकार सँ लड़िकय अधिकार प्राप्त करता। जहिया लोकमानस मैथिलीकेँ शुरुहे सँ मराठी, गुजराती, काश्मीरी, बंगाली, आसामी व अन्य भाषा जेकाँ पकैड़ लेत, ई गारंटी छैक जे ९०% आइएएस पूरे बिहारक मात्र मैथिल होयत। एकरा कियो नहि रोकि सकैत छैक।
समग्र मे, संघ लोक सेवा आयोग केर परिणाम सँ समस्त मैथिलीभाषी मे एकटा नव उत्साह पसरल अछि। एहि लेल पूर्व प्रधानमंत्री अटल बिहारी वाजपेयी केँ हृदय सँ धन्यवाद जे ओ निर्मली मे देल अपन वचन केँ निर्वहन केला। मैथिली प्रति कतहु विद्वेष भावना नहि बनय आ एहि मधुर भाषाक मधुरता सँ सदैव मिथिला जानकी समान जगज्जननी बनि विश्व केर कल्याण करैत रहय, यैह शुभकामना दैत छी। एक बेर फेर सँ पास भेल समस्त सफल उम्मीदवार, जे नहियो पास भेला तिनको आ जे आगाँ प्रयास करता तिनका सबहक लेल मैथिली भाषा सँ निरंतर प्रयास करैत सफलता पेबाक शुभकामना – मैथिली जिन्दाबाद!!


text:
आतंकी साम्राज्यक अंत- राम-रावण युद्ध
बहुतो इतिहासकार अपन कल्पनाक बल पर लिखैत रहलाह अछि जे राम-रावणक युद्ध आर्यलोकनिक साम्राज्य-विस्तारवादी नीतिक परिणाम छल आ एहि कल्पनाक आधार पर राक्षसकें एक वर्ग मानि भारतमे वर्गवादक विष पसारि रहल छथि। दाशराज्ञ आ इन्द्रक युद्धक सम्बन्धमे सेहो एहने बात पसारि भारतीय भावनाकें ठेस पहुँचओने छथि। दाशराज्ञ युद्ध पर फेर सँ लिखबाक प्रयोजन छैक। ता धरि एतए राम-रावण युद्ध पर विचार करी।
राक्षस कोनो समुदाय, वर्ग अथवा जाति नै, एकटा प्रवृत्ति थीक। राक्षसी प्रवृत्ति थीक- अपराध। राक्षस माने अपराधी माने आतंकी। रावण स्वयं कुबेरक भाइ छल, मुदा अनकर वस्तु छिनबाक प्रवृत्तिक कारणें राक्षस कहौलक आ सुदूर दक्षिण जाए अपन आतंकी साम्राज्यक बसौलक जे दण्डकारण्य धरि पसरि गेल रहैक। राम आ लक्ष्मण ओकरे विनाश कएलनि। रावणक परम मित्र बालीकें सेहो मारलनि, मुदा बालिएक भाइ सुग्रीव कें अपनौलनि।
ई तँ हम सभ जनैत छी जे रावण लंकाक राजा छल। ओ महाने शिवभक्त छल, विद्वान् छल आ सभसँ पैघ बात जे ओ ब्राह्मण छल। रावणकें अनेक शास्त्रक प्रणेता मानल जाइत रहल अछि। रावणक नाम पर विमानशास्त्र धरि रचल गेल। ई सभ तँ ठीक अछि, किन्तु भारतक परम्परा रह अछि जे जँ एहनो व्यक्ति शान्तिप्रिय वनवासीक अकारण हत्या, छिन-अछोड आ विध्वंस सँ संलिप्त रहल हो तँ ओकरहु जन-मानस खलनायक मानि लेबामे देरी नै करैत अछि।
अर्थशास्त्रक प्रणेता कौटिल्य सेहो रावणक उल्लेख करैत लिखैत छथि जे अनकर पत्नीक अपहरणक कारणें रावण मारल गेल आ अनकर धनक अपहरण करबाक कारणें दुर्योधन मारल गेल। तें राजाकें चाही जे ओ अनकर धन आ पत्नीक अपहरण नै करथि।
हमसभ मानि लैत छी जे सीताक अपहरण करबाक कारणें रावणक वध भेल। आ तखनि रावण सीताक संग कोनो जबरदस्ती नै केलक ई कहैत रावणकें दोषमुक्त कए ओकरा प्रति कोमल भावना पालि लैत छी। मुदा रावण वधक असली कारण सीताक हरणसँ पूर्वहिँ रचल गेल छल से हमरालोकनि बिसरि रहल छी।
वाल्मीकीय रामायणक आधार पर रावण आ ओकर सरगनाक द्वारा मचाओल गेल आतंक पर विचार करी। राम जखनि विश्वामित्रक आश्रममे यज्ञ-रक्षा करबाक लेल आएल रहथि तखनहिं रावण आ ओकर सरगनाक वधक सूत्रपात भए चुकल छल।
ताडका-वध-
रावण एसकरे नै, ओकर पूरा खानदान आतंकवादी गतिविधि सभमे संलग्न रहए। रावणक एकटा नाना सुंद, सुकेतु यक्षक पुत्री ताडकाक अपहरण कए, ओकरा अपन पत्नी बनाए लेलक आ ओहीसँ मारीच नामक राक्षसक जन्म भेल छल। रावण पहिल अपहर्ता नै, ओकर नाना सुन्द सेहो ओहने रहैक। सुन्दक सम्पर्कमे रहि ताड़का सेहो राक्षसी प्रवृत्ति, माने हत्या, लूट आदिक कार्यमे लागि गेल आ लंकासँ सुदूर उत्तर भारतवर्षक मध्यमे वर्तमान बिहार प्रान्तमे अपन क्षेत्र बनाए लेने रहए। एहि ताडकाक वधक बाद मारीच भागि गेल आ समुद्रक पार रावणक शरण पहुँचल आ रावण आतंकी सरगनाक सरदार जकाँ ओकरा शरण देलक। एतबे नै समय अएला पर रावण ओकर उपयोग सेहो केलक।
एहि वेबसाइटक विषयसूची
- इतिहास
- ई-प्रकाशन
- उद्देश्य
- कंटक-शोधन
- ज्योतिष-विचार
- धरोहर
- पर्यटन
- पाबनि-तिहार
- पुस्तक-प्रकाशन
- पूजा-पाठ
- पोथी, जे पढल
- मिथिलाक आधुनिक विद्वान्
- मिथिलाक्षर
- मैथिली साहित्य
- राष्ट्रवादी लेखक
- लोक-वेद
- वाल्मीकि रामायण
- संस्कृत भाषा-शिक्षा
खर आ दूषण- ई दूनू रावणक वैमात्रेय भाइ छल। ऋषि विश्रवाक कमसँ कम पत्नीक नाम भेटैत अछि1. पुष्पोत्कटा 2. वाका 3. कैकसी। खर पुष्पोत्कटा सँ आ दूषण वाका सँ उत्पन्न भेल छल, जखनि कि कैकसी सँ रावणक जन्म भेल रहए। शूर्पणखा रावणक बहिन छल से तँ सभ केओ जनिते छी।
एतबे नहिं, सुबाहु, कबन्ध आदि राक्षस जकर वधक कथा वाल्मीकीय रामयणक अरण्यकाण्डमे आएल अछि ओ सब प्रत्य रूपसँ अथवा पोरक्ष रूपसँ रावणसँ जुडल छल। एहिमे सँ अनेक एहन राक्षसक उल्लेख भेल अछि जे मूल रूपसँ यक्ष गंधर्व आदि देव-योनिक व्यक्ति रहए मुदा राक्षस अपहरण कए ओकर अपन दल मे मिलाए नेने छल। आइयो अनेक नीक घरक बच्चा आतंकवादीक हाथमे पडि पथभ्रष्ट भए आतंकक पर्याय बनि जाइत अछि। रामक हाथें जखनि एहन राक्षसक मृत्यु भेल अछि तखनि ओ कहैत अछि जे अहाँक हाथें मृत्यु पाबि आइ हम धन्य भेलहुँ, हमर एहि बनौआ रूपसँ मुक्ति भेटल। ई सभटा आतंकवादकें परिभाषित करैत अछि।
वाल्मीकीय रामायणक अरण्यकाण्डमे सभसँ पहिने सीताक अपहरण विराध नामक राक्षस करैत अछि। ओ अपन परिचय दैत अछि जे हम जवक पुत्र छी आ हमर माताक नाम थीक- शतह्रदा। (वा.रा.- 3.3.5) ब्रह्माक तपस्यासँ प्राप्त वरदानक कारणें ओ एतेक शक्तिशाली अछि जे ओकरा केओ मारि सकैत छैक। ओ वस्तुतः तुम्बरु नामक गन्धर्व छल जे कुबेरक शापसँ राक्षस बनि गेल। कुबेरक संग रहैत ओ कोनो बदमाशी केने होएत आ ओकरा राक्षस कहि भगा देल गेल होएत। एहि विराधक वध राम आ लक्ष्मण कएलनि तखनि सीता मुक्त भेलीह।
अरण्यकाण्डमे वर्णन आएल अछि जतए जतए राम वनमे रहनिहार शान्तिप्रिय आश्रममे गेलाह ओतए राक्षसक उपद्रवक चर्चा सुनलनि। एकठाम तँ एहने शान्तिप्रिय वनवासीक अस्थिसभक समूह हुनका देखाओल गेल जे राक्षसक द्वारा मारल गेल छल। राम एहने आतंकवादी राक्षस सभक वध कए वनकें आतंकक साम्राज्यसँ मुक्त करए चाहैत रहथि जे रावण-वधक बाद पूर्ण भेल।
एहि प्रकारें ई बुझबाक चाही जे रामकथामे राक्षस शब्द कोनो विशेष वर्ग, समुदाय अथवा जातिक बोध नै करबैत अछि। ओतए दू सोदर भाइमेसँ एक कें राक्षस कहल गेल अछि आ दोसरकें नहिं।
रामक सम्पूर्ण वनवासकाल आतंकवादक विरुद्ध लड़ैत बीतल। ओहने आतंकवादीक सरदार रावणकें मारि ओ सम्पूर्ण प्रदेशमे शान्ति स्थापित कएलनि।


text:
जनबरी १५, १९३४
नेपालक इतिहास मे सर्वाधिक भयावह भूकंप जेकर नाम बिहार-नेपाल भूकंप देल गेल अछि, जाहि मे १६००० लोक नेपाल आर भारत सँ मारल गेल छल, संपूर्ण ऐतिहासिक मकान सब एहि मे ध्वस्त भेल छल, ९-तल्ला धरहरा टावर (काठमांडू) केर सेहो ऊपरका भाग टूटिकय खसि पड़ल छल, रिक्टर स्केल पर ८ आ भूकंपक केन्द्र पूर्वी नेपाल, माउन्ट एवरेस्ट सँ ६ माइलक दूरी पर छल।
धरहरा टावर केँ दोबारा बनायल गेल छल, मुदा अप्रैल २५, २०१५ केर भूकंप सँ ई पूर्णरूपेण क्षतिग्रस्त भऽ गेल।
जुलाइ २९, १९८०: ६.५ रिक्टर भूकंप, केन्द्र पश्चिमी नेपाल, १०० आदमी मारल गेल आ हजारों मकान ढहि गेल। माल-जालकेर काफी नोकसानी भेल।
अगस्त २०, १९८८: ६.८ रिक्टर – केन्द्र नेपाल-भारत सीमाक्षेत्र धरान। हजार सँ बेसी लोक मारल गेल छल। उत्तरी भारत केर दिल्ली तक हिल गेल छल, पड़ोसी बर्मा आ बंगलादेश मे सेहो भूकंपक कंपन महसूस भेल। जानमाल आ मकान-वस्तुक भारी क्षति भेल छल।
१९९३: हल्का भूकंप, मध्य आ पश्चिमी नेपाल मे – १ आदमी मारल गेल छल।
१९९४: मध्य पश्चिमांचल नेपाल मे आयल भूकंप सँ करीब ८० हजार मकान ढहि गेल, कोनो जानक क्षति नहि भेल।
२००१ सँ २००३: कम मापक भूकंप २००१ मे भेल चल, २ आदमी मारल गेल छल। २००२ मे सेहो कम शक्ति भूकंप सँ ५० आदमी घायल भेल छल आ २००३ मे सेहो किछु एहि तरहक छोट भूकंप सँ २ आदमी मारल गेल छल।
सेप्टेम्बर १८, २०११: ६.९ रिक्टर मापक भारी भूकंप आयल, नेपाल तथा भारत सहित कुल १६ आदमी मारल गेल छल।
अप्रैल २५, २०१५: ७.९ रिक्टर केर भयावह भूकंप, काठमांडुक समीप केन्द्र, भारी जानमालक नोकसानी। भारत आ नेपाल दुनू प्रभावित।


text:
नव दिल्ली, २ मई, २०१५. अमित चौधरी, मैथिली जिन्दाबाद!
हालहि संपन्न एक व्यक्तिगत भेंटक दौरान श्री काञ्ची कामकोटि पीठम्, काञ्चीपुरम् केर शंकराचार्य जयेन्द्र सरस्वती मिथिलाक पौराणिकता आ ऐतिहासिक आध्यात्मिक-दार्शनिक योगदान केँ विशेष स्मरण करैत वर्तमान समयक शिक्षा पद्धति सँ आयल ह्रास पर चिन्ता व्यक्त केलनि। समाजक अगुआवर्ग मैथिल ब्राह्मण मे संस्कृत शिक्षा प्रति उदासीनता सेहो दुखद होयबाक भावना रखलनि। काञ्ची कामकोटि पीठ द्वारा एहि दिशा मे निश्चित जागरुकता आ पठन-पाठनक इन्तजाम मिलेबाक योजना बनि रहबाक रहस्य सेहो उजागर कएलनि। परञ्च वर्तमान समय मे लोक बेसी पेशागत अध्ययन आ पेटक चिन्ता सँ बेसी बेहाल रहि त्यागपूर्ण विद्या अध्ययन सँ दूर होयबाक संस्कृति मे प्रवेश पाबि चुकल अछि, यैह मूल कारण सँ समाज मे विकृति बेसी प्रवेश कय रहल अछि, शंकराचार्य अपन भावना उद्गार प्रकट करैत चिन्तनक दिशा पर प्रकाश देलनि।
काञ्ची कामकोटि पीठ द्वारा मिथिलाक महिषी गाम सँ अतिशय लगाव होयब, ओहि ठाम पूर्वहि मे एकटा संस्थानक शुरुआत कय संस्कृत शिक्षा सँ विद्वान् समाज केँ जोड़ि रखबाक महत्त्वपूर्ण डेग उठायल जेबाक जानकारी सर्वविदिते अछि। एहि गामक युवा विद्वान् तथा जागरुक अभियानी अमित चौधरी सेहो काञ्चीपुरम् सँ काफी नजदीकी रखने छथि आ मिथिलाक खसैत आध्यात्मिक महता प्रति सतर्कता सँ किछु डेग उठेबाक लेल प्रतिबद्ध छथि। श्री चौधरी जानकारी करबैत मैथिली जिन्दाबाद सँ कहलैन जे शुरुआत मैथिल ब्राह्मण सँ करैत पुन: मिथिलाक गरिमाकेँ पुनर्बहाल करब हिनकर सपना अछि। एहि तरहक अभियान मे काञ्चीपुरम् केर अपूर्व सहयोग भेटत ताहि प्रति शंकराचार्य स्वयं वचन देलनि अछि, इहो जानकारी अमित चौधरी करौलनि।
फेसबुक सँ मैथिल युवा द्वारा संचालित अभियान पर प्रसन्नता व्यक्त करैत नव शंकराचार्य स्वामी विजयेन्द्र सरस्वती मैथिली जिन्दाबादक सेहो खूब प्रशंसा केलनि, संगहि एहि कार्यसमूह संग मिलबाक इच्छा सेहो प्रकट केलनि। मिथिला डायरेक्ट्रीक परिकल्पना सुनि बहुत प्रसन्नता प्रकट केलनि आ कहलनि जे सचमुच ई डायरेक्ट्री अलग-अलग ठाम मे बिखड़ल मैथिल मोती केँ एक सुन्दर माला मे गूथबाक कार्य करत। निस्सन्देह ई मैथिली जिन्दाबाद व मैथिल अभियानी लेल सौभाग्यक बात भेल आ निश्चित रूप सँ शीघ्रहि एहि दिशा मे डेग बढबैत शंकराचार्य संग भेंटघाँट करबाक प्रयास कैल जायत। मिथिला व मैथिली लेल हरेक प्रतिबद्ध डेग बढेबाक संकल्प केँ पूरा कैल जायत। एहि लेल अमित चौधरी प्रति आभार प्रकट करैत आगामी समय लेल सेहो सुनिश्चित संयोजनक आकांक्षा मैथिली जिन्दाबाद टीम केँ रहत।


text:
sundar sajni lyrics in hindi कारी कारी केश आहाँ के लागै बदरिया,यै हमर सुन्दर सजनी,कारी कारी केश आहाँ के लागै बदरिया,यै हमर सुन्दर सजनी,चानो गेल आहाँ सऽ लजाय,यै हमर सुन्दर सजनी,चानो गेल आहाँ सऽ लजाय,यै हमर सुन्दर सजनी,मुँह में पान आहाँ के मुसकी चौवनियाँ,यौ हमर सुन्दर सजना,मुँह में पान आहाँ के मुसकी चौवनियाँ,यौ हमर सुन्दर […]
Tag: मैथिली लोकगीत लिरिक्स
नैन सँऽ नैन मिलल नशा बेजोड़ भेलै
नैन सँऽ नैन मिलल नशा बेजोड़ भेलै लीरिक्स नैन सँऽ नैन मिलल, नशा बेजोड़ भेलै,नैन सँऽ नैन मिलल, नशा बेजोड़ भेलै,जानि ने साँझ पड़ल की,जानि ने साँझ पड़ल की, कखन भोर भेलै,नैन सँऽ नैन मिलल, नशा बेजोड़ भेलै,नैन सँऽ नैन मिलल, नशा बेजोड़ भेलै,जानि ने साँझ पड़ल की,जानि ने साँझ पड़ल की, कखन भोर भेलै,नैन […]
आब नै जेबै कहियो हम ससुरारि
आब नै जेबै कहियो हम ससुरारि लीरिक्स बाबू भैया यौ,आब नै जेबै कहियो हम ससुरारि,बाबू भैया यौ,आब नै जेबै कहियो हम ससुरारि,नहिये जेबै, नहिये जेबै, जेबै नै ससुरारि,बाबू भैया यौ,आब नै जेबै कहियो हम ससुरारि,बाबू भैया यौ,आब नै जेबै कहियो हम ससुरारि….. घी के बदला में डलडा खुएलकै,पूरी के बदला में रोटी के जलखै,घी के […]
कोहबर में देखलौं जखने कनियाँ
कोहबर में देखलौं जखने कनियाँ लीरिक्स कोहबर में देखलौं जखने कनियाँ, धेलौं पेटकुनियाँ,कोहबर में देखलौं जखने कनियाँ, धेलौं पेटकुनियाँ,कोहबर में देखलौं जखने कनियाँ, धेलौं पेटकुनियाँ,कोहबर में देखलौं जखने कनियाँ, धेलौं पेटकुनियाँ….. बाबूजी लेलनि टाका, अपने घर देलनि डाका,घिनमा घिन एत्ते भेलै, हल्ला भेल सौंसे इलाका,बाबूजी लेलनि टाका, अपने घर देलनि डाका,घिनमा घिन एत्ते भेलै, हल्ला […]
कोहबर घर गेलौं पिबैते पिबैते
कोहबर घर गेलौं पिबैते पिबैते लीरिक्स कोहबर घर गेलौं पिबैते पिबैते,कोहबर घर गेलौं पिबैते पिबैते,एखन धरि जिबै छी पिबैते पिबैते,कोहबर घर गेलौं पिबैते पिबैते,कोहबर घर गेलौं पिबैते पिबैतेएखन धरि जिबै छी पिबैते पिबैते,कोहबर घर गेलौं पिबैते पिबैते,कोहबर घर गेलौं पिबैते पिबैते….. विवाहो सँऽ पहिने रही भोला-भाला,विवाहो सँऽ पहिने रही भोला-भाला,दहेजक रूपैया खोललक शीशी ताल,दहेजक रूपैया […]
जहिया सऽ हमरा बिसरलैं गे मैया
जहिया सऽ हमरा बिसरलैं गे मैया लीरिक्स जहिया सऽ हमरा बिसरलैं गे मैया,जहिया सऽ हमरा बिसरलैं गे मैया,जिनगी भेलै सुनसान गे,जो गे मैया ई की केलैं,जो गे मैया ई की केलैं,हमरा बना देलैं आन गे,गे मैया गे हमरा बना देलैं आन गे….. जहिना शरीर ई प्राण बिना माँ,तहिना जीवन तोहर बिना माँ,जहिना शरीर ई प्राण […]
देखल ने एहन जमाई गे माई – महेशवाणी
देखल ने एहन जमाई गे माई लीरिक्स देखल ने एहन जमाई गे माई,भन भन भृँग भनकय सखि हे सह सह करनि साँप,आगू पाछू भूत भभूत लय कऽ देखि जिय थर-थर काँप,गे माई बाघक छालक पहिरन देखल, लटपट बसहा असबार,एक हाथ डम डम डमरू बजाबय, एक हाथ मनुष कपार,गे माई जटाजूट सिर छाउर लगाओल, गर बीच […]
धन धन राज अयोध्या
धन धन राज अयोध्या धन्य राजा दशरथ रे लीरिक्स धन धन राज अयोध्या धन्य राजा दशरथ रे,धन रे कौशल्या के भाग कि राम जनम लेल रे, देखथि पण्डित पुरोहित पोथी कर लेने रे,ललना रे बालक होयत सगेआन वनहि सिधारत रे, से सुनि रानी विकल भेली राजा मुरक्षित भेल रे,ललना रे राम जनम लेल जौं वन […]
हे भवानी दुःख हरू माँ पुत्र अपन जानि के
हे भवानी दुःख हरू माँ लीरिक्स हे भवानी दुःख हरू माँ पुत्र अपन जानि के,दय रहल छी दुःख भारी बीच भँवर मे आनि के,हे भवानी दुःख हरू माँ पुत्र अपन जानि के….. आबि आशा में पड़ल छी की करू हम कानि के,विश्वमाता छी आहाँ माँ आहाँ से हम मानि के,हे भवानी दुःख हरू माँ पुत्र […]
खो रे मंगला पड़ल रह
खो रे मंगला पड़ल रह लीरिक्स माटी नै लागे तन में देखिहैं, सोना सनक जुआनी,बात सगुन के चलि रहल छौ, छटा के रखिहैं कानी,बाबा हाथ में होरक लागन, तू तकिया लै अड़ल रह,खो रे मंगला पड़ल रह, खो मंगला पड़ल रह,खो रे मंगला पड़ल रह, खो मंगला पड़ल रह,माटी नै लागे तन में देखिहैं, सोना […]


text:
सुनील कुमार झा
नई दिल्ली। बिहार सरकारक नबका ओद्यौगिक नीति स उत्साहित निवेशक क रुझान दरभंगा दिस बेसी बढ़ल अछि। प्रकृति क देन कहियो आ की दरभंगाक लोगक नसीब मुदा निवेशक मामला मे दरभंगा धीरे धीरे आगू बढि रहल अछि। ओना त पूरा बिहार मे कारखाना नहि रहल मुदा दरभंगा मे शपथ खेबा लेल सेहो कारखाना नहि अछि। एहन मे इ किछु प्रस्ताव पानीक फूहाड जंका सकून द रहल अछि। दरभंगा क चर्च एखनो एहि ठाम क मजदूर आ बाढि लेल होइत अछि। मुदा एहि चर्चक बीच दरभंगा मे साइकिल कारखानाक समाद सब कए रोमांचित केलक। लोकक ध्यान दरभंगा पर गेल आ आन निवेशक सेहो दरभंगा मे संभावना तकबा लेल उत्सुक भेलाह। दरभंगा मे निवेश लेल वातावरण तैयार भ रहल अछि। सडक आ रेल मार्ग स जुडल इ शहर जल्द हवाई मार्ग स सेहो जुडि रहल अछि। किछु क्षेत्र एहन अछि जाहि मे कच्चा माल एहि ठाम सुगमता स उपलब्ध भ सकैत अछि। एहन मे निवेशकक ध्यान दरभंगा मे जायब स्वभाविक अछि। एखन धरि जे प्रस्ताव सरकार कए भेटल अछि ओ दरभंगा क ओद्यौगिक शहर बनेबाक पहिल डेग छी। किया जे प्रसतावित निवेश छोट छोट जरूर अछि मुदा इ निवेशक बाट खोलबा मे महत्वपूर्ण भूमिका मे रहत। जेना कि इ’समाद कए जानकारी भेटल अछि जे
ऑकपेट बाइसाइकिल्स दरभंगा मे साइकिल एसेम्बलिंग कारखाना खोलत जे चीन स कल-पुर्जा मंगा कए एता साइकिल क एसेम्बलिंग करत। एहिना दुर्गा एगोनोमी प्राइवेट लिमिटेड दरभंगा क दोनार इंडस्ट्रीयल एस्टेट मे आठ मैटिक टन प्रति घंटा क क्षमता क चाउर मील आ दू सौ मैटिक टन क्षमता क गौदाम बनाउत। तहिना मेसर्स कुमार इंडस्ट्रीज दरभंगा क बेला इंडस्ट्रीज एस्टेट मे 150 मैटिक टन प्रति वर्ष क क्षमता क हिसाब स नूडल उत्पादन क कारखाना खोलत। जखन कि किसान फ़ूड प्रोसेसिंग उद्योग बेला क न्यू इंडस्ट्रीज मे दू मैटिक टन प्रति घंटा क क्षमता क आधुनिक चाउर मील, एक मैटिक टन प्रति घंटा क क्षमता क राईस फ्लेक्स आ 0.5 मैटिक टन मीटर टन प्रति घंटा क क्षमता क कॉर्न फ्लेक्स क कारखाना खोलत। एकर संगहि एक्वा हनी इंडस्ट्रीज दोनार इंडस्ट्रीयल एस्टेट दरभंगा मे 72 लाख लीटर प्रति दिनक क्षमता क बोतलबंद पानी क कारखाना खोलत। आ मेसर्स रंजन प्रोडक्ट दोनार इंडस्ट्रीयल एस्टेट दरभंगा मे 72 मैटिक टन प्रति वर्ष क क्षमता क मसाला निर्माण आ 120 मैटिक टन प्रति वर्ष क क्षमता क बेसन आ सत्तू निर्माण क कारखाना खोलत। एकर अलावा सेहो कईटा प्रस्ताव पर गप भ रहल अछि जाहि मे किछु खास क संबंध मे कहल गेल अछि जे मेसर्स सौम्या इंडस्ट्रीज 45 लाख लीटर प्रति वर्ष क क्षमता क डिब्बाबंद पानी क कारखाना दरभंगा मे खोलत। एहि प्रस्ताव मे स बहुत रास प्रस्तावक जमीन पर दर्शन एहि सालक अंत तक भ जाएत, जखन कि किछु कारखाना अगिला साल तक शुरू होएत। जानकार क कहब अछि जे इ सबटा निवेश लगभग 2हजार करोडक आस पास अछि, मुदा एहि स पैघ गप इ जे इ लाख करोडक बाट खोलि रहल अछि। जे आगू चलि कए दरभंगा कए निवेश लेल एकटा नीक विकल्प बना देत।


text:
साक्षात्कारः विशिष्ट व्यक्तित्व
महेश झा ‘डखरामी’ – मृदुल आ प्रशान्त मैथिली सर्जक, दिल्ली मे दशकों सँ प्राइवेट जौब मे कार्यरत रहितो अपन मातृभाषा प्रति निरंतर सृजनशील रहैत मैथिली पद्य मे विशिष्ट शैलीख संग लेखनी करैत छथि।
वर्तमान समय मे बेसी मैथिलीभाषी केँ अपन मातृभाषाक प्रयोग करय मे नहि जानि कोन मुदा लज्जाक अनुभूति होएत देखल गेल अछि, परन्तु पूर्ण आधुनिक पहिरन-ओढन सँ संपन्न – सब तरहें आरामदायक – आलीशान जीवनशैलीक संग महेश झा ‘डखरामी’ नहि केवल लेखनी करैत छथि, बल्कि ओकरा सामाजिक संजालक मार्फत अपन स्टेटस तथा विभिन्न ग्रुपक माध्यम सँ निरंतर प्रकाशित सेहो करैत रहैत छथि।
देखल जाय तऽ वर्तमान युग मे मैथिली भाषा ओ साहित्य केँ पुनर्जीवित करबाक लेल सामाजिक संजाल आर इन्टरनेटक ब्लागपेज अत्यन्त काजक सिद्ध भऽ रहल अछि। नहि तऽ जेना पठन संस्कृति साफ चौपट भऽ गेल छल, जेना हिन्दी ओ अंग्रेजीक साहित्यिक अतिक्रमण आर भोजपुरीक बोली व व्यवहारिक अतिक्रमण सँ मैथिली भाषाक नाम पर्यन्त परिवर्तित होइत आन-आन भाषा मे परिणति पाबय लागल छल, ताहि पर अंकुश लगेबाक गंभीर कार्य ई फेसबुक, व्हाट्सअप, ट्विटर आदि द्वारा संभव भेल अछि। वर्तमान पीढी केँ अपन भाषाक नामो धरि ठीक सँ स्मरण नहि रहि गेलाक अवस्था मे सामाजिक संजाल केर एहि अकाट्य योगदानक जतेक प्रशंसा कैल जाय ततेक कम होयत आर एहि सब क्रान्ति लेल इन्टरनेट वर्सन केर लेखक, कवि, साहित्यकार, कथाकार, नाटककार, ब्लागर आदिक जतेक सराहना कैल जाय ओ कम्मे होयत। एहि पाँति मे झा महेश ‘डखरामी’ नामक आइडी केर अपन एक अलग पहिचान अछि।
सरस, सरल, सहृदय, सप्रेम, सस्नेह युक्त भाषा मे संस्कृत ओ मैथिलीक प्राकृतिक संयोग सँ भरल रचना हिनक लेखनीक विशेषता थीक। अबधी भाषा मे जेना तुलसीदास रामायण लिखिकय बाल्मीकिय रामायण केँ आम जनमानस मे सहजताक संग स्थापित कएलनि, किछु ताहि तरहक विशिष्ट लक्ष्यक संग महेश झा डखरामी अपन काव्य रचनाक यात्रा निरंतरता मे रखने छथि। एखन धरि कोनो संग्रह ओना प्रकाशित नहि भेलनि अछि, लेकिन शीघ्रे एहि दिशा मे स्वयंसेवा सँ डेग बढेता ओ कहलैन। आउ, हुनका संग भेल बातचीत केर आधार पर प्रस्तुत एहि साक्षात्कार केँ पढी आर बरोबरि प्रेरणा हरेक मैथिल स्रष्टा मे भरल जाय ताहि लेल भरसक प्रयास करी।
मैथिली जिन्दाबादः अप्पन परिचय मैथिली जिन्दाबाद केर पाठक व मैथिल कें कोना देमय चाहब ?
महेश डखरामी: हम्मर परिचय हम अपन रचनाक शैली मे एना देब।
नाम महेश गाम डखराम , अनुज आशीष श्रेष्ठ प्रणाम
पांच पांडव पिता अदिष्ट , भगिनी गंगा सुशील सुदिष्ट
पच्छिम पोखरि दोसर टोल ,भगवान दायक मधुर बोल
दच्छिन पूजित दुर्गाथान , पूर्वे वास चतुर सुजान
उत्तर दुसाध सनल बसल , कृपा राम डखराम बनल
धोती कुरता उत्तम अंगा , बलिया सकरी मूल दरिभंगा
काज चाकरी दिल्ली वास , आस बेसाह काजहि चास
धरती मिथिला मायक कोर,पुनि पुनि दर्शन मिथिला भोर
मन वांछा आबय अवसान , अंतिम सांस मिथिला धाम
विगत तीस बरख सं दिल्ली निवास आ सम्प्रति [ जी.एम्. सेल्स ] कार्यरत .
कविता, दोहा, सभ लिखि लैत छी।
मैथिली जिन्दाबाद: अहाँक लेखनी में पौराणिक शैली आ पद्य रूप में भावनाक प्रकटीकरण – एहि खासियतक राज कि?
महेश: आदरणीय कवि मधुप हमर विद्यालयीय गुरु छलाह। घर-आँगन, बाट-घाट, मठ – मन्दिर आ जनकंठ हार बनल रचनाक कविवर विद्यापति, महाकवि तुलसीदास, सूर, कवीर, भूषण आ सुमन एहि सब विभूतिक प्रभाव अहि हमरा पर। विद्यापति आ तुलसीक हिनक प्रभाव बेसी। सम्प्रति ३ टा शीर्षकक अंतर्गत हम लिखैत छी।
[१] महेश मन्जरी
[२] महेश पद्यावली
[३] आराधना
महेश मन्जरी : शिल्प शैली मैथिली आ तत्सम शब्दक प्रयोग करैत विभिन्न भाव केँ बन्हबाक प्रयास जेना;
मनोद्गार : सावन सलिला सिंचित शरीर । रभसय सारँग सीप समीर ॥
शिव स्तुति : काल कपालिक कीर्ति कालेश । जय नीलांबर नीलकंठ नीलेश ॥
नीति : अप्पन वश नहि तीन वेग, वयस वारि और वायु ।
बितला उत्तर पुनि नहि आबय, धन धर्म और आयु ॥
वसन्त : युगल कमल बल गज सिंह बान्हल, कोमल कटि सर तट पत तानल।
मुदित मन घोघट पट खोलय, सरस वसन्त रस मन घोलय॥
अंतर्मन : माला मध्य ताग लुप्त, संग गंध समीर।
मनसिज रभसय मुस्की संग मातल रंग अबीर॥
विभोर : घोघट अन्दर उगल दुइ चान, झूमय मनसिज बनि कुंदन कान।
उन्नत उरसिज उर ऊपर माल, मन विहुसन नथ चुम्बन गाल॥
लाल : लाजे लथपथ लाले लोभित, पद लक्तक मुख लाले शोभित।
राधा विरह: विछोह वेदन कृष्ण रंग धारण, ताप धाह तन नील।
विदग्ध ह्रदय विनु दर्शन माधव,तजल लाज गुण शील
मतिगति : मीत मन उचाट सम्हारू, मनक गति विशेष।
उतम अधम मनहि वश, मनहि शमन कलेश॥
मैथिली जिन्दाबादः वर्तमान में मिथिला कतय ?
महेश: किछु दसक सं मिथिला गाम आ शहरक मांझ अहि । ने गामे ने शहरे, जीवकोपार्जन हेतु। मैथिल भिन्न-भिन्न देश आ शहर गेलाह। ओतुक्के परिवेश में रमिकय खूब उन्नति केलथि आ कय रहल छथि मुदा आर्थिक दृष्टिये नहि की भाषायिक आ सांकृतिक रूपे, स्वयं आ संतान सभ मिथिला सँ दूर होइत गेलाह आ आब गाम में लोके कतेक ? गामक लोक, बाजारक व्यापारी, शिक्षक, प्राध्यापक सभ मातृभाषा सँ बेसी हीन्दीक प्रयोग करैत छथि। दरिभंगा, मधुबनी, सहरसा वा मिथिलांचलक कोनो जिला मुख्यालय सँ बस में बैसू छेहा हिन्दीक प्रयोग देखब। गाना केहेन आ कोन भाषाक बजैछ सभ कियो परिचिते छी।
प्राथमिक स्तर पर विद्यालय में मैथिलीक प्रश्रय भेटब आवश्यक आ अनिवार्य हो। अभिभावाकगण सेहो चिंतन करैथ आ संतान केँ मैथिलोन्मुखी बनाबैथ, बच्चा केँ अनेकों भाषाक बरु भाषाविद् बनाबू मुदा अप्पन मायक सम्मान केँ अक्षुण्ण रखैत। दू पीढ़ी उपरांत मैथिली आ मिथिलाक कि दशा होयत कने कल्पना करू। आबो चेतू।
अप्पन मायक सम्मान अपनहि करय पड़त। गाम आ शहरक भाषा माध्यम सँ कड़ी बनाबय पड़त जे काजक श्री गणेश औखन मैथिली जिन्दाबाद केलक अहि। आबो जागू, समय द्रुत गति सँ बीत रहल अछि, आलसक त्याग करू:
आलसि तजि आब मैथिल जागू, झटकि डेग भरि आगाँ आबू
निज भाषाक मानक लेल, सरल सहजता याचना त्यागू
याचनाक उत्तर नहि पांच गाम, देखल प्रमाण भीषण संग्राम
कृष्ण दर्शन केर नीति बनाबू, आब संघर्षक गीत गाबू
छीटल स्वर के गीत बनाबू, अप्पन बोलीक नीत बनाबू
मोनक पड़रू अखनो खुटेसू, हूसल खाम्ह साधी कय बैसू
अप्पन भाषा अप्पन देश, अप्पन बोली अप्पन भेष
पशुओ बाजय अप्पन भाषा, मैथिल बाजथि मैथिली एतबही आशा
देसिल बयना सभ जन मिट्ठा, एकरा स्वर उद्घोष बनाबू
आलसि तजि आब मैथिल जागू!!
मैथिली जिन्दाबाद: मैथिली भाषा समृद्ध अछि मुदा मैथिल मानस मे अपनहि भाषा सँ एना वितृष्णाक कि कारण?
महेश: बहुत नीक आ सटीक प्रश्न। मैथिली भाषा सत्ते समृद्ध अहि कोनो संशय नहि। मुदा वितृष्णा सेहो विद्यमान् अछि, मुख्य कारण जे एकरा रोजगारोन्मुखी भाषाक रूप में परिणति देबाक लेल ईमानदार प्रयास नहीं भेल, अखन प्रयास भेल जकर परिणाम प्रत्यक्ष अहि जे बहुतो मैथिल बी.पी.एस.सी. आर यु.पी.एस.सी में उतीर्णता उतर अधिकारी बनलाह, ईहो खबरि मैथिली जिन्दाबाद देने छल। मैथिली केँ शिक्षाक माध्यम बनाओल जाय। भारत पर अंग्रेजक दीर्घ शासनक कुंजी मैकालेक शिक्षा पद्धति छल आ ओ छल अंगरेजी। समयानुरूपे लेखक, कविक सेहो दायित्व जे अपन कृति में नव-नव प्रयोग करथि – नवतुरक लेल मुदा आत्मा अक्षुण्ण रहौक, मूल भेल बूट, किनको सतुआ, किनको घुघनी त’ किनको भुज्जा रूचैछ परंच आत्मा वएह। तात्पर्य जे समेकित प्रयास हो तखने मैथिलीक प्रति वितृष्णाक निदान होयत।
मैथिली जिन्दाबाद : भैया, अहांक लेखनी में ओ ओज देखैत छी मानू कोनो संस्कृतक विद्वान् अचानक मैथिली लिखबाक प्रण केने हो, कहिया – कतय – कोना ई प्रेरणा भेटल ?
महेश : अधिकांश मैथिल कवि ठेठ आ आंचलिक शब्दक प्रयोग करैत छथि आ उत्तमोत्तमो। माय जीबैत छलीह, एक दिन जेठक दुपहरिया में दलान पर पाहुन एलाक उत्तर माय लोटा में शरबत घोरैत छलीह। शर्बतक यात्रा एक सं दोसर लोटा में अनवरत चली रहल छल, नेन्ना पुछल- माँ, एना में शरबत बढ़तै की? माय विहुंसिकय बजलीह – धुर! बताह!! चिन्नी आ नेबो घुलतै आ मिलतै – मात्रा किन्नहु नहि बढ़तै – जा धरि बाहर सं एहि मे आरो जल नहि मिलतय। मायक यैह बात अपन मातृभाषा मैथिली केर वृद्धि लेल प्रेरित करैत रहल। बस मोन कहलक कोनो पोखरि, सरिता, नदी वा भाषा केँ जाधरि बाह्य श्रोतक संग नहि त’ वृद्धि नहि।
संस्कृत [तत्सम] सभ भाषाक जननी, तेँ सोचल रचनाक शिल्प शैली एहेन विकसित करी जाहि में तत्समक प्रयोग मैथिलीक रस में बोरि कय क’ सकी। आरम्भ में दिक्कत भेल। आब सहज लगैत अछि। अपने सही पकड़ल हमर रचनागत शिल्प शैली आ शब्द कें। एतेक महीन बात ठेकानय लेल – साधुवाद!!
उदाहरण : राधा स्तुति :
किशोरी गोप वंशजा, वनदेवी मोहन मंशजा।
मुरली मान वन्दिता, वलय वेश खंडिता॥
मुकुंद माधव संगिनी, वनिता वेणी अंगिनी॥
राधा विग्रह विज्जुला, कृष्ण केशव मंजुला॥
वसन्त :
गुन्जित गीत भ्रमर भनक नहि काने, कुसुम छाप हनय ह्रदय पचवाने।
भासलि भाव वासन तन काटय, पुंजित प्रीति पुष्प पट फाटय।
मंजुल मूरति मन मध्ये मण्डित, मनमुख मनसिज माया पंडित।
दीयाबती :
ज्ञानदीप मध्य चेतन तेल, मधुर बोल बाती मनमेल।
बुद्धि वरेण बल उन्नत छाती, शुभ मंगल दिन दीयाबाती।
दर्शन :
मुख गुड अर्पण कानहि छेद, दर्द मिठास मन भ्रमही विभेद।
मैथिली जिन्दाबाद: अहाँ मैथिली साहित्य कतेक पढ़लौं ? कतेक पढ़ैत छी ?
महेश: बहुत कम, मात्र हाई स्कूल धरि। सुनल खूब! बहेड़ा विद्यालय में मधुपजीक सान्निध्य प्राप्त छल। विद्वान् कवि लोकनि ओतय अबैत छलाह –बालक महेश टहल में लागल रहैत छलाह। श्रोता नीक छलहुँ। मधुपजीक पत्राचारक शैली पद्यमय रहैत छल। संभवतः ओहिये टहलक आशीष थीक जे किछु लिखि पाबि रहल छी। आब अध्ययन हेतु समय नहि बचैछ। फेसबुक आ मैथिली जिन्दाबाद ई अवसर दैछ जे किछु अपन भाषाक चीज सब पढि पबैत छी।
मैथिली जिन्दाबाद: भैया, गामक नाम अपना उपनाम में – अहा – हम त’ गद्गद् छी। डखराम वासी कतेक गद्गद् छथि?
महेश:
जरिसो दच्छिन, उत्तर बहेड़ा, लवानी दच्छिन
मध्ये मानित मंजुल गाम, देवीथानक गाम डखराम
कैथ कमार जादव धुनियाँ, दुसाध चमार बाभन बनियाँ
मियां धानुक कमती हजाम, मिलन बारहों वर्ण एहिठाम
ओहिये गामक महेश संतान, दिव्य गाम डखराम प्रणाम
गाम छुटला प्रायः ३० बरख सँ बेसी भेल। गाम जेबाक संयोग सेहो बहुत कम भेटैछ। बरख दू बरख पर जाएत छी। संग-तुरिया सभ आ जे फेसबुक पर छथि से सभ उत्साहित करैत रहैत छथि। अन्य गाम वासीक विषय में जनतब नहि अछि। पोथी एलाक उपरांत ई संभव होयत। बस!
मैथिली जिन्दाबाद: अपन रचना सबहक प्रकाशन लेल की सोचने छी ?
महेश: दूटा पोथीक सामग्री तैयार अछि। तेसरो प्रायः लागिचेले जकां अछि। नाँ तीनूक सोचने छी।
[१]. महेश मन्जरी
[२] महेश पद्यावली
[३] आराधना
भगबतीक दृष्टि दहीन रह्लैन्ही त’ एहि बरख दू टा पोथी प्रकाशन लेल नियारने छी। अपने सभक आ सुधी पाठकक शुभकामना चाही।
मैथिली जिन्दाबाद: पहिल रचना आओत त’ ओकर भूमिका में कि लिखब?
महेश :
मनहि मान विजय वरण, मनहि पराजय हाथ
मन अंके सकल सुफल, मनहि नाचाबत पात
मनहि छाया मनहि माया, मनहि चिंतन सार
मनहि मौन मनहि नाद, मानक वेग अपार
मैथिली जिन्दाबाद : कमौआ बेटाक मात्रिभूमिक प्रति सान्दर्भिक आ सारगर्भित करबाक विचार आ संकल्प – दूनू बताबू।
महेशः प्रत्येक श्रमशील व्यक्ति जकरा अप्पन पारिवारिक आ सामाजिक दायित्वक बोध अछि ओ कमौआ अहि। परिवारक जीवन ऊर्जा एवंम् अन्यान्य भारक निर्वहन हेतु कमेनाय आवश्यक। मातृभूमि हेतु अप्पन लेखनी केँ आगाँ आनब आ न्यूनाधिक पुरस्सर छीहो। रिटायर भेलाक उपरान्त बड्ड प्रबल इच्छा “महेश मानस” लिखबाक अहि – मैथिली रामायण वा एहने कोनो प्रबंध काव्य। आगा ईश्वरेच्छा बलीयसी। महेश पद्यावली “महेश मानस”क पूर्वाभ्यास कहल जा सकैछ। कतेक सफल होयब से भवानीक भाव [ मैथिली – सीता ] पर आश्रित।
मैथिली जिन्दाबाद : मैथिली भाषक नाम –मैथिली जगज्जननी सियाक नाम –मिथिला तन्त्र भूमि – किछु कहब?
महेश : मिथिला [ विदेह द्वारा शासित क्षेत्र ] विदेह [सम्प्रति नेपाल] वैशाली आ अंग सं मिलिकय बनल क्षेत्र में बाजल जायबला भाषा – ओना किंवदंती / मान्यता जे राजा मिथि आ सेहो निमि राजाक शरीर मथला [ मंथन ] सँ उत्पन्न। जे राजा निमि पुनः शरीर प्राप्त करबाक वरदान केँ ठोकरा देलनि, लेकिन आइ धरि सबहक निमेष मे जिबैत छथि। हुनकर आशीर्वादित ई भूमि – सिद्ध भूमि थीक।
मैथिली जगज्जननी सियाक नाम : सिया-सीता – सीरध्वजक यग्य भूमि में हलाग्र सं उत्पन्न, ऋग्वेदनुसार – सीताक अर्थ भूमि पर हर सं जोतल रेखा, भूमिजा, शब्द ब्रह्ममयी, शक्तीस्वरूपा आ सब सं पैघ कृषिक, धन्य-धान्यक देवी थिकी। हर रूप मे हुनकर अवतारहि सँ एहि तांत्रिक भूमि मिथिलाक सिद्धि सिद्ध होएत अछि।
मिथिला तंत्र भूमिः तंत्र – अधिष्ठात्री देवी – शक्ती। सम्पूर्ण मिथिला क्षेत्र शक्तिक उपासक आ उपासनाक स्थल। मिथिलाक मातृशक्ति – देवीक आराधना। ओना एहेन गूढ़ विषय पर संक्षेप में एतबहि। मैथिली जिन्दाबाद एही विषय पर आलेख परसि चुकल अछि।
मैथिली जिन्दाबादः मैथिली जिन्दाबाद पर अहाँक बहुत रास पांति बेरि-बेरि पढ़य लेल भेटल। बहुत आभारी छी। हम पेशागत नै संचारकर्मी छी आ नहिये हमर ई प्रयास कोनो मीडियाक भूमिका निर्वाह कय सकैत अछि तथापि अहाँक भावना आ भावुकता देखि मन सँ एकटा गप्प पूछि रहल छी। बताउ – मैथिली जिन्दाबादक प्रासंगिकता आइ केहेन भऽ रहल अछि? हमर प्रयासक फूइस प्रशंसा नहि कय अपन निरपेक्ष सुझाब रूप में बताउ।
महेश : मैथिली जिन्दाबाद – मैथिली – मैथिल आ मिथिला सं जुडल प्रायः जिनगीक समस्त पक्ष कें छूबाक प्रयास थीक, सराहनीय। मैथिली लेल कोनो सशक्त पटल नहि छल – एकगोट रिक्त स्थान भरल गेल। एकटा नव स्थान उपलब्ध कराओल गेल – भावनाक अभिव्यक्ति लेल – आ जाहि में नवलता आ विविधता – समयानुकूल परिवर्तन – बहुआयामी कृतित्व ओकरा श्रेष्ठ बनबैछ | मैथिली जिन्दाबाद अपन पारम्परिकताक प्रति साकांक्ष अछि आ रहय – पाश्चात्य आ प्राच्य दुहू केँ लय संग चलय – साहित्यिक आ सांकृतिक रक्षणार्थक सोच बनल रहय तखने मैथिली जिन्दाबाद!! ईत्यलम!!
धन्यवाद आदरणीय स्रष्टा महेश झा डखरामी – संपादक प्रवीण नारायण चौधरी केर पहल पर महात्मा गाँधी स्मारक – राजघाट पर आयोजित मैथिली कवि गोष्ठी मे मुख्य प्रस्तोताक रूप मे भेंटघांट आर जेठ-छोट भाइ समान आपसी स्नेहसिक्त संबंध सहित समस्त मिथिला मे अपने समान आरो स्रष्टा होइत रहैथ एहि शुभकामनाक संग – अभिवादन! मैथिली जिन्दाबाद!!


text:
सावित्री कुमरी
पटना । समस्तीपुर मंडल क डीआरएम आरके जैन कहला अछि जे उत्तर बिहार मे रेलवे क शुरुआत करबाक श्रेय दरभंगा राज कए जाइत अछि। एहि ठामक तत्कालीन महाराज अपन रियासत क विकास लेल रेलवे चलेबाक
निर्णय लेलथि आ रेलवे लेल जाहि ठाम जेतबा जमीनक आवश्यकता भेल उपलब्ध करौलथि। श्री जैन कहला जे ओहि समय में रेलवे छोट-छोट कंपनी चलबैत छल आ एहि इलाका मे तिरहुत रेलवे नामक कंपनी रेलवे क परिचालन करैत छल, जेकर बाद मे भारत सरकार अधिग्रहण क
पूर्वोत्तर रेलवे मे समाहित क देलक।
श्री जैन गुरुवार कए इसमाद फाउंडेशन दिस स आयोजित आचार्य रमानाथ झा हैरिटेज सीरीज क तहत दरभंगा क गांधी सदन में कृष्ण प्रसाद बैरोलिया मेमोरियल लेक्चर द रहल छलाह। आजादी स पूर्व मिथिलाक विकास मे रेलवे क योगदान पर व्यख्यान दैत श्री जैन कहला जे महाराज क प्रयास स 18 फरवरी, 1874 कए पटना जिला क बाढ़ स दरभंगा तक 55 मील रेल लाइन बिछेबाक शुरुआत भेल। इ काम 15 अप्रैल 1874 कए पूरा क लेल गेल।
एहि रेल लाइन कए बनेबाक जिम्मा रेल इंजीनियर एरफेस स्ट्रेंटम ने देल गेल छल। श्री जैन कहला जे भारतीय रेलवे क इतिहास मे दरभंगा तक रेल इंजन पहुंचबाक गति एकटा रिकार्ड अछि और आजुक दिन सेहो रेलवे क दुनिया मे ओकरा गुड वर्क नहि बल्कि गॉड वर्क कहल जाइत अछि। एकर पाछु कारण इ अछि जे एतबा तेज गति स एहि ठाम काज भेल छल
जेकर कल्पना तक आजुक समय मे संभव नहि अछि। श्री जैन कहला जे 10 फरवरी 1874 कए विस्टर्न स्टिंग्सन लग एकटा पत्र आयल, जाहि मे लिखल छल जे ओ अपन इंजीनियर्स, घोड़ा, मजदूर आ बाकी सामान क संग बाढ़ पहुंचू। अहां कए 44 माइल लंबा वाजितपुर दरभंगा रेलखंड क निर्माण करबाक अछि। विस्टर्न स्टिंग्सन अगिला दिन सब अधिकारी क संग बाढ़ पहुंचलाह। 19 फरवरी कए सबटा सामान पहुंचल। मिस्टर स्टिंग्सन एलाइन्मेंट करैत गेलाह हुनकर पाछु करीब करीब 1000 स बेसी मजदूर
पटरी बिछबैत गेल। जखन पटरी नदी तक पहुंचल तखन एहसास भेल जे आगू 4 स 5टा पैघ नदी अछि जाहि पर पुल चाही। सेपर्स क दूटा कंपनी कए अगिला चार दिन क अंदर पहुंचबा लेल कहल गेल। ब्रिज क निर्माण कार्य शुरू भेल। रेल इतिहास मे पहिल बेर रिकॉर्ड समय में 15 अप्रैल 1874 कए पहिल इंजन दरभंगा पहुंचल। विश्व रेल क इतिहास मे 65 दिन मे 55 माइल रेलखंड क निर्माण एकटा रिकार्ड अछि जेकरा तोडब त दूर आजुक
तारीख मे सोचब तक मुश्किल अछि।
श्री जैन कहला जे मिथिला क ओहि शहरक विकास तेजी स भेल जे पटरीक बगल मे छल आ ओ शहर विकास क मामला मे पछुआ गेल जेकर बगल स पटरी नहि गुजरल। ओ कहला जे आजुक दिन समस्तीपुर रेलमंडल 1200
किमी रेल मे फैलल अछि। समस्तीपुर रेलमंडल में प्रतिदिन 50 हजार मैट्रिक टन क माल ढुलाई होइत अछि। साल भर मे करीब 4 स 5 करोड़ यात्री सफर करैत अछि।
एहि व्याख्यान क उद्घाटन ललित नारायण मिथिला विवि क कुलपति प्रो. सुरेंद्र कुमार सिंह केलथि। ओ कहला जे मिथिलाक महाराजा विकासक प्रति जे सोच रखैत छलाह ओ रेल आ सडकक विकास स परिलक्षित होइत अछि।
कार्यक्रमक अध्यक्षता करैत अवकाश प्राप्त आईएएस अधिकारी गजानंद मिश्रा कहला जे अंग्रेज कईटा पुल क निर्माण गलत तरीका स केलक जाहि स मिथिला क कईटा नदी अपन मार्ग बदलबा लेल मजबूर भेल। फिलहाल रेलवे
इतिहास क गलती कए न दोहरबैत लंबा पुल क निर्माण करा रहल अछि समरोह मे रेलवे द्वारा कलर्स ऑफ मिथिला रेलवे जर्नी ऑफ द आर्ट क लोकार्पण भेल। एहि समरोह क संचालन संतोष कुमार केलथि जखनकि
धन्यवाद ज्ञापन अभय अमन सिंह देलथि। एहि मौका पर हिंदी के विभाग अध्यक्ष डॉ चंद्रभानु प्रताप सिंह, दूरस्थ शिक्षा के उपनिदेशक डॉ विजय कुमार, सहायक निदेशक डॉ शंभू प्रसाद मिल्लत कॉलेज क प्रधानाचार्य डॉ रहमतुल्ला, विधान परिषद् के अवकाश प्राप्त सेक्शन ऑफिसर रमन
दत्त झा, एमएलएसएम के प्रधानाचार्य विद्यानाथ झा, संगीत विभाग की बिभगाध्यक्ष लावण्या सिंह कृति काव्या आ दरभंगा सिटी की समस्त टीम अभिनव, मृत्युंजय, कादिर आ संतोष कुमार मौजूद छलाह।
इसमाद एक गैर-लाभकारी संगठन हैं। हमारी पत्रकारिता को सरकार और कॉरपोरेट दबाव से मुक्त रखने के लिए आर्थिक मदद करें।
—
ACCOUNT NAME – ESAMAAD, Bank Account No. – 38352180252, IFSC Code – SBIN0003008, SBI, Sonbarsa


text:
सीएन थारू- नेपाल राष्ट्र राज्य निर्माण समय में यते पटक पटक भिडन्त भेल्छै। भिडन्त आ अन्तरघुलन से राज्य निर्माणके यी प्रकृया में बहरिया सब जे मुसलमान से हारलो में युद्धके दाहसब सिखने रहै यी भूमी में आपन राज्य फैलाबैमें सफल भेलै। यतवेहेक नै राज्यके मार्ग निर्देशक सिद्धान्त वैदिक हिन्दु सभ्यताके जगमें निर्मित ब्राह्मणवाद मानल गेलै। तै आधारमें सामाजके चरित्र विकास करैके दर्वियानमें असली हिन्दुस्थानाके परिकल्पना करल गेलै। एक भाषा एक भेषके राष्ट्रियता निर्माण करैके नीति बमोजिम करिब २५० बरससे निरन्तर राज्यके श्रोत परिचालन करैत आइब रहल यतेका बहिरियासब रैथानेके प्रथा, चालचलन आ परम्परागत सँस्कृतिके कुरीति, पछौटेपन, अन्धविश्वास आदि कहैत तिरस्कार, उपहास, घृणा आ दमनके माध्यमसे विस्मृतिमें पुगाबैके काम करल्कै।
इतिहास जितलसबके निर्माण भेल्छै आ यी यथार्थताके स्वीकार करैत विश्व आदिवासी परिषदसे सत्तरीके दशकमें सन् १९७६ में महासम्मेलन कैरके घोषणा पत्र जारी करल्कै। जै घोषणा पत्र मार्फत संसारके प्रथम राष्ट्र आदिवासीसबके संस्कृतिमें आधारित विकास मात्रे दिगो विकासके अवधारणा मानल जेतै से बात उल्लेख भेल्छै। विशेष कैरके जलवायु परिवर्तन के समस्या आदिवासी ज्ञान आ प्रकृतिमैत्री जीवन पद्धतिसे मात्रे सम्भव देखल जायके बात स्वीकार करलगेला से आदिवासी ज्ञान आ प्रथाजनित कानुनसब कोनो आधुनिक विकास कार्यकर्तासबके मत अनुसार पछौटेपन के आधार नै भ्याके विकासके अनिवार्य शर्त चियै। आब आदिवासीसब गर्वसे आपन पूर्खाके विरासत थामैले सक्तै कि नै विचारणीय पक्ष यी चियै। आधुनिक विकासके अवधारणा वस्तुकरणमें आधारित भेनेसे हरेक वस्तु विक्री या खरिद करल जाइके कारण अखुन समाज में फेर बदल यल्छै। गामघर आ शहर के समाज निर्माण, सभ्यताके विकास, जीवन पद्धति, उत्पादन प्रणाली आ मनोविज्ञान स्वयम् में सब अलग अलग अनुसन्धानके विषय बनैछै। सामाजिक अध्ययनके वैकल्पिक धार विकास करनाई अखुनका चुनौती चियै। यकर विना दुविधाके निवारण करैके उपाय नै देखल गेल्छै।
थरुहट आन्दोलनके अन्तरवस्तु :
थरुहट आन्दोलन कैहके वि.स. २०६५ साल फागुन १९ गते से चैत्र १ गते नेपालके राजनीतिमें देखल गेल धक्का बुझहल जाइछै। यकर इतिहास लम्बा छै। नेपाल राज्यके विस्तार पश्चात जब थारू जाति के आपन परम्परा आ परम्परागत संस्थाके जग कमजोर बनैत गेलै तकरवाद यी जातिके साधन श्रोत उपरको पहुँच कमजोर हैत गेलै। वि.स. १९१० के मुलुकी ऐन थारू जाति के मासिने मतवाली अन्तरगत सुचिकृत करल्कै। थारू तखुन्वो वैदिक हिन्दु सभ्यतासे अलग छेलै कैहके सावित भेलो में आई १६० बरसके दर्वियानमें तराई मधेसके आदिवासी अर्थात् मधेसी सुचीकरणके दोसर स्वरुप बदललकै। तैहिया तागाधारी शासक से अपमानित भ्याके साधन श्रोतसे विमुख हेवे पर्लै आ आब मधेसी विचौलियासे हैरान बनावैके दाहमें छै। यकर असर दुरतलिक देखल जायके बात प्रमाणित छै। थरुहट आन्दोलनके अन्तरवस्तु थारू कथि चियै? तकरा पुष्टि करनाई पहौनका उद्देश्य रहै। दोसर थारू जाति एकटा स्वतन्त्र आ सार्वभौम राष्ट्र चियै से प्रमाणित करैके छेलै। यी सच्चाईके प्रमाणित करैले ज्ञान मिमांसाके अनिवार्य शर्त मानैवला बात स्वयम् सिद्ध छेलै। तकरा थारू अगुवासब देखासिखिके बात बन्यादेल्कै। आन्दोलनके एक चरण पूरा करलाके वाद तकर सम्बन्ध कते जोरल जेतै कोनो उपाय नै देखल्कै आ ताब ज्याके टुटफुटमें परिणत भेलै। अगुवासबमें जब आन्दोलनके जग नै जानकारी भेलै टब ट्रायल आ इरर में फसैत गेलै। तकरा ढाकछोप करैले आन्दोलनके सहारा लैत गेलै आ आन्दोलन प्रभावहीन बनावैत गेलै। तयारी विषय गौण भेलै आ आरोप प्रत्यारोप उत्कर्षमें पुगे लाग्लै। अन्ततः अगुवासब पलायन हैके स्थिति बन्लै। अखुन्वो थरुहट आन्दोलन भज्याके स्वार्थ सिद्ध करैबला के कमी नै छै। स्थिति येहेन बने लाग्लै कि थरूहट आन्दोलन के विकृत रुपसब अखुन राज्यके नजरमें गोहुँ आ तरकारी बारी में गारल मानवरुपी बुख्याँचा (झुक्का) चियै। जकर लेल आन्दोलनसे दवाव सिर्जनाके बात करैछै ओकरा कोनो गम नै छै।
यथार्थमें थारू जाति चियै कि नै?
यी सवाल गम्भिर छै। थारू आदिवासी कहलेनाई आ थारू जाति कहलेनाई में भिन्नता छै। आदिवासीके सम्बन्ध वतेका माइटसे रहैछै। जब नेपाल राज्य निर्माण भेलै तै से हजार वर्ष पहौनका वासिन्दा भेनेसे यकरा आदिवासी कहैमें राज्यके कोनो एतराज नै। अखुन थारू जाति चियै कैहके वहस चल्याल जाय त यकर विपरित मतके बौछार बर्से लाग्तै। यकर वहौतो कारण सब देखल गेल्छै। कम्युनिष्ट नेता जोसेफ स्टालिनके शब्दमें जातिके अर्थ अलग छै। जातीय मुक्तिके सवालमें ओकर मत छै : जाति ओकरा कहल जाइछै जै समुहके आपन निश्चित भूगोल छै, साझा बोली भाषा छै, साझा आर्थिक जीवन पद्धति छै, साझा मनोविज्ञान छै। यै परिभाषा अनुसार थारू जाति चियै कि नै अन्वेषण के विषय देखल गेल्छै। यकरा प्रष्ट नै करल अवस्था तलिक राष्ट्रियताके दावी अपूर्ण रहतै। तखुन राष्ट्रिय मुक्तिके सवाल से आन्दोलन अलग देखल जेतै आ आन्दोलनके अन्तरवस्तु से वेमेलके स्थिति बन्तै। यहै ठाम आन्दोलन दिशाविहीन बनैके सम्भावना बेसी रहैछै। आइहलौज यकरा संवेदनशील विषय नै बनेने छै आन्दोलनकारी अगुवासब।
थारूसब के चियै?
यी सवाल के जवाफ राजनीतिक रुपमें खोजल ज्यासकैये। राजनीतिक शास्त्रके प्राध्यापक श्यामुल पी. हन्टिङ्टन आपन किताब द क्लास अफ सिभिलाइजेशन में लिखैछै कि हम के चियै? तकर जवाफ खोजैसे पैहने हम कथि नै चियै? बुझहैले जरुरी छै। ताबे ज्याके हम ककर विरुद्धमें चियै? से पता पावैके उपाय भेटतै। यते अखुन कहल जाइछै कि हम मधेसी नै चियै। यी कहैत समय हम हिन्दु नै चियै से स्वीकार करैके हिम्मत राखैले पर्तै। थारू हिन्दु नै चियै अर्थात् वैदिक सभ्यताके जगमें थारूके परम्परा, प्रथाजनित कानुन, आस्थाके धरोहर नै स्थापित भेल्छै। यते यकरा प्रमाणित करैके लेल तथ्यसब अनगिन्ती छै। थारू के ज्ञान के जग तन्त्रमन्त्र अर्थात् मारन, मोहन आ उचाटन चियै। जब थारू सब कोनो कारण खतराके महसुस करै त तकरा समाधान करैले यी तन्त्रमन्त्रके सहारा ल्याके खतरामुक्त हैके सोंच विकास करल्कै। अखुन्वो शिराथानमें रजहैन धाईम के प्रभाव देखल जाइछै आ डिहवार थान में सोहो विना धामी आइनके मुख्य पूजा नै दैके चलन छै। हिन्दु, बौद्ध, इस्लाम, इसाई कोनो भी सभ्यता के जग तन्त्रमन्त्र नै भ्याके उपरोक्त सभ्यतासब तर्कवाद में विकास भेल प्रमाणित भ्यासक्लै। यकरा प्रमाणित करैले विभिन्न साहित्य के विकास करने छै आ तकरा विश्वविद्यालय स्तरमें अध्ययन करावे लागल छै।
थारू के ज्ञान अखुन्वो तर्कवादी नै भ्यासकल स्थितिमें मौखिक तहौमें अभ्यासकर्ता सब मात्रे यी विद्याके अर्थ जानैछै। यतहेक उल्लेख करैके अर्थ हम थारूसब हिन्दु नै चियै। यते हिन्दुकरणके जवरजस्ती प्रयास करल गेलै आ राज्य तकर लेल महत्वपूर्ण भूमिका खेलल्कै। हमसब बुद्धके विचारसे कोनो ठाममें सहमत भ्यासकैचियै। यकर अर्थ हमसब बौद्ध धर्माबलम्बी सोहो नै चियै। ओर दिनसे प्रकृतिपूजकके रुपमें समाज अगा बरहल छै। तन्त्रमन्त्रके जगमें सभ्यता निर्माण भेलासे आस्था के धरोहर कोनो शक्तिशाली देवदेवी नै भ्याके धरती, सूर्य, खोला नदी, वन जंगल आदि मानल गेल्छै। यहै कारण नेपालके सन्दर्भ में थारू आब ब्राह्मणवादके विरुद्ध में सिधे प्रहार केन्द्रित करैके निर्विकल्प उपाय खोजी करे पर्लै। मधेसी सूचीकरण सोहो ब्राह्मणवादी चिन्तनके उपज चियै। आब शक्तिके केन्द्रिकरण कैरके कोनो भी हालत में ब्राह्मणवाद निशाना बनौक। तकरे खातिर थारू सार्वभौम राष्ट्र चियै आ राष्ट्रियता के दावी घनिभूत रुपमें उठाबैके काम अगा बह्रावे पर्लै।
थरुहट आन्दोलनके अगामी कार्यभार कथि?
राष्ट्रिय मुक्ति आन्दोलन के पृष्ठभूमि में मात्रे थरुहट आन्दोलन के औचित्य पुस्टि भ्यासकैये। यहौ से थरुहट आन्दोलन के कार्यदिशा प्रष्ट करैके जिम्मेवारी आन्दोलनकारी के चियै। थारू अखुन्वो गामघर के समाजमें मिलैछै। वकर आर्थिक जीवन गामघरसे मेल खाइछै। तखुन थरुहट आन्दोलन के आधार क्षेत्र गामघर बनैके जरुरी देखल जाइछै। अर्थात् आपन जग गामघर में बलगर बनावैके अर्थ गामघरके राजनीतिमें पकड कायम करैले कोनो पार्टीके सहारा विना परम्परागत संस्थाके बलमें अगुवाई हैके बात स्वीकार करे पर्लै। यत्वेहेक से काम नै चल्तै। गामघरके मनोविज्ञान से मेल खाइबला विचारसे निर्देशित पार्टी सोहो दोसर कार्यभार चियै। सचेत अगुवाके नेतृत्वमें सही कार्यदिशा बनेनाई थरुहट आन्दोलन के महत्वपूर्ण कार्यभार मानल जाइछै।
आदिवासी विद्रोह के काउन्टर मोडेल चार विकल्प आ चार तयारी के आधार में मात्रे तय करल ज्यासकैयै। तकर लेल वर्ड चर्चिल के चार विकल्प समेत प्रभावी वैन सकैये । चार तयारी मे वैचारिक तयारी, राजनीतिक तयारी, भौतिक/आर्थिक तयारी आ साँगठनिक तयारी वेगर कोनो भी आन्दोलन निर्णायक नै बने सक्तै। यी सबके समग्र विषय विस्तारित कार्ययोजना कहल गेलासे विस्तारित कार्ययोजना निर्माण करनाई थरुहट आन्दोलनके आगामी कार्यभार देखल जाइछै।
अन्त्य में थरुहट आन्दोलन वलिदानी माइङरहल छै। भ्रम के चिरफार आ वास्तविकताके बोध आब नयाँ संश्लेषण मात्रे लाबे सक्तै। लवका संश्लेषण वहसके श्रृङ्खलाबद्ध कामसे सम्भव भ्यासकैये। तकरा व्यवस्थित करैले साँस्कृतिक सम्वाद केन्द्र के स्थापना करल जायके बात छै। साँस्कृतिक सम्वाद केन्द्र विचार निर्माणके आधार बैन सकैये। थरुहट आन्दोलन लवका संश्लेषण के आधारमें परिचालन हैके अर्थ नेतृत्वमें रुपान्तरण के वात छै। यी सबसे कठिन काम चियै। नेतृत्व प्रतिके विश्वास आपसी कलह, अथवा नेतृत्वके पलायन से मात्रे नै गुमल छै। यते ज्ञानके आभावमें विचार सही नै भेनेसे भ्रमित भेलै। अविश्वास के विश्वासमें वदलैले एक चरण ज्ञानमिमांशा में लगानी के जरुरत छै। तकर खातिर सामुहिक प्रयत्न चाहि। लगानी के क्षेत्र किटान कैरके आगा बरहलासे थरुहट आन्दोलन सशक्त बनावैके लेल यी पहलकदमी हैके छै। अखुन दोधार के स्थिति जे देखल गेल्छै, यै अवस्थामे स्वभाविक रुपमें एकटा कहावत प्रभावी बैन्तै कि दुविधामें न राम मिले न रहमान।
थारू प्रतिस्थापन विधेयक पारित भेलासे आब तराई मधेसके आदिवासी बैन गेलै। तकर मतलब आब मधेसीके विला लाइग गेलै कहैवला वात अस्थायी चियै। संघात्मक व्यवस्थामें थारू आपन पहिचान खोजी कोन ढङ्गसे करल जेतै से तथ्य गम्भिर बहसके विषय चियै। उपरोक्त विषयसब में विचार करल ज्या त आब ज्ञानके बलमें अखुन्का संकट निवारण करल ज्या सकैये। दुविधाके वर्तमान परिस्थिति के अन्त्य वेगर कोनो भी आन्दोलन सफल नै बने सक्तै से ओर दिनसे प्रमाणित भेल्छै। प्रमाणित भेल तथ्यके अभ्यास करलासे शक्तिके क्षय बाहेक कथि भ्यासकैये?
साभारः गोरखापत्र, बैशाख ३०


text:
1. प्रवासी
पेट जखन भारी पड़य लगैत छैक प्रेम पर
त' डेग स्वतः निकलि जाइत छैक
दानाक ताक मे
ट्रेन छोड़ैत चलि जाइत छैक स्टेशन
आ छूटल चल जाइत अछि
अपन माटि-पानि , गाछ-वृच्छ, घर-दुआरि
स्टेशनक अंतिम ईटा धरि आबि
ठमकि जाइत छथि संगी-साथी
भाय-बहिन, माय-बाप आ बाबा-बाबी
आ नुका लैत छथि
अपन-अपन नोरायल आँखि
संग मे लेने चलि अबैत छी
मनक पौती मे ओरिआओल स्मृति
जकरा देखि नै जानि कतेक बेर बीच ऑफिस में
पीबि लैत रहल छी अपनहि नोर
समय अपन चालि चलैत कहैत अछि
ई लिय' शह
आ अपना लोकनि
अपन-अपन मात बचयबाक
युक्ति सोचय मे लागल रहैत छी
अनवरत, अनंत काल धरि, जानि नै कहिया सँ...
2. कविक लालसा
हमर कविताक पाँती पहिल थीक ई
ज' कही नीक लागल त' आगू बढ़ी
नहि त' छोड़ब अपन जिद ने कविता लिखब
मुदा चिंता तखन अछि जे की हम करब
किछु काजो करबा मे त' नहिए सकी
त सोचलहुँ जे बैसि थोड़े कविते लिखी
कविता लिखब आब भारी त खेल नहि
हमरा कहियो बेसी दिककत त भेल नहि
किछुओ हो दस बीस पचास शब्द ठूसल हो
कविताक अर्थ भले कविता सँ रूसल हो
हे कविता कतेक लिखब चालीस पचास
आ पृष्ठहुँ बड़ बेसी त सयक आसपास
आ तै पर ज' आमुख विधायक जी लीखि देताह
हमरा प्रशंसा मे दू आखर टीपि देताह
जे सद्यः सरस्वतीक जिह्वा पर बास छनि
मैथिल समाज केर हिनका सँ आस छनि
फेर लक्ष्मी केँ अयबा मे कोनो टा भाँगट नहि
जे ओ पढ़त से त' एक्कहि टा माँगत नहि
हे पाँच सय नहि चारिए सय प्रति जँ बिका जायत
एहि अदना सन कवि केँ त' जीवन उद्धार हैत
टाका जुनि पुछू पाग डोपटा सम्मान भेटत
कवि लोकनिक पाँती मे आगाँ ई नाम भेटत
त' आज्ञा भेटल हमरा आगाँ बढ़बाक लेल
पब्लिशर तैयार अछि पोथी छपबाक लेल
पोथी केर आउटलुक डिजाइनो कमाल अछि
पब्लिशर मुदा एहि चिंते बेहाल अछि
जे लोके नै कीनत त छापियो क' होयत की
घासे जँ मित्र तखन घोड़ा फेर खायत की
तेँ जेबी मे टाका जँ अछि त' तैयार रहू
नीक एक पोथी पढबा केर नियार करू
पोथी सजिल्द कूट लागल नफीस रहत
आ मूल्य सेहो बेसी नहि चारि सय पचीस रहत
3. अंतर्द्वंद
हम जा रहलहुँ अछि कतय सएह नहि बूझि रहल छी
अपनहि अन्तःमन सँ सदिखन जूझि रहल छी
अपने विचार अगले क्षण मिथ्या बुझा रहल अछि
तेँ हमरा आगाँ पाछाँ नहि सुझा रहल अछि
बैसल छी सोचबा लेल किछहु नहि फुरा रहल अछि
सबटा विचार मनहि केँ भीतर घुरघुरा रहल अछि
हम किदन-कहाँ छी बाजि रहल से बूझि रहल छी
प्रकृति संग मनमानी देखि अचंभित छी हम
प्रकृतिक पलट प्रहार सोचि बड़ विचलित छी हम
एकसर की क' सकबै तेँ चुपचाप रहै छी
मानवकृत अत्याचारक सब अभिशाप सहै छी
क्यौ ने सुननिहार अछि व्यर्थे भूकि रहल छी
लोकक देखि तमाशा मन अकबका रहल अछि
संबंधोक विचार ने तेँ सकपका रहल अछि
नैतिकता केर ह्रास देखि छटपटा रहल अछि
आगाँ केर परिणाम सोचि कपकपा रहल अछि
हम बताह छी वा ओ से नहि बूझि रहल छी
4. परिवर्तन
आब समूचा दुनिया ई पहिने सँ अछि आगाँ बढि गेल
आइ फेर मुनचुन बाबाक शुरू भेलनि भाषणक रेल
ओ कहलनि हम गामे सँ दरिभंगा पएरे चलि आबी
भिनसर मे सबसँ पहिने प्राती गबैत छलथिन बाबी
आब लोक अछि गुडुकि रहल से सबटा अछि चक्का केर खेल
आ एहि सीडी कैसैट युग मे कियै प्रतीक्षा भिनसर लेल
पहिने लालटेन वा डिबिये सँ चलि जाइत छल सब काज
पहिने लिखल जाइत छल चिट्ठी से पहुँचै छल मास बाद
आब मरकरी केर इजोत सँ घर आँगन अछि जगमग भेल
आ एहि टेलीफोनिक युग मे अमरीको कोनटे लग भेल
पहिने दियाबातीक राति मे छल लगैत दीपक कतार
आ फगुआ मे भीजि जाइत छल रंगहि सँ सब दोस-यार
आब दीपक आसान पर बैसि झालरि आ फटक्का गेल
आ एहि इंटरनेटी युग मे खेला लेत फगुआ ईमेल
5. व्यथा
हम कोना क' हँसी हम ई बाजी कोना
हमर नोरो सुखा गेल कानी कोना ?
हमरा दिनक इजोतो अन्हारे लगय
हम जे सोनो उठाबी त' माटिए बनय
हमहूँ नचितहुँ कने से जखन मोन हो
हमर घुघरू हेरा गेल नाची कोना?
माछ दहियो सँ जतरा सुजतरा न हो
हम त' डेगो उठाबी जे खतरा न हो
हमहूँ गबितहुँ कने से होअय लालसा
कंठ स्वरहीन भ' गेल गाबी कोना ?
फूलक बीज रोपी त' काँटे उगय
बात केहनो मधुर जग केँ कडुए लगय
हमहूँ छुबितहुँ गगन होइ इच्छा प्रबल
छत जँ बाँचल न हो नभ केँ छूबी कोना ?
6. दुनियादारी नहि बूझि सकल
एक दिन हमरा छल भेट भेल
संसारिक आपाधापी मे रहितहु ओहि सँ निश्चिंत
सुगमता सँ जीवनपथ पर चलैत
अजगुत स्वभाव केर धनी एकटा एहन लोक
जकरा देखितहि ई भेल जे संभवतः
यएह कल्पना रहल हेतनि भगवानक
मानवक रचनाकाल मे
निश्छल,पवित्र छल गाय जकाँ
कोमल हृदयी छल माय जकाँ
ओ निर्मल छल निर्झर जल सन
व्यक्तित्व समूचा दर्पण सन
ओ शांत सुदूर देहात जकाँ
उपियोगी केरा पात जकाँ
ओ पावन चारू धाम जकाँ
आ मीठ स्वभावे आम जकाँ
नहि ओझरायल जट्टा सन छल
नहि मधुमाछिक छत्ता सन छल
नहि धूर्ते छल सियार जेकाँ
नहि निष्ठुर पूषक जार जेकाँ क
अपना केँ सधने, योगी छल
दुनियाक नजरि मे रोगी छल
सदिखन सबठा सत्कार करय
निस्वार्थ सभक उपकार करय
बस एक्कहि टा छल एब मुदा
नहि अर्थ प्रतिष्ठा लूझि सकल
दुनियादारी नहि बूझि सकल
7. विवशता
ओ जखन पहुँचल छल
जीवनक ओहि मोड़ पर
जाहिठाम पसरल छलैक
युवावस्थाक सुगंध
आ जाहिठाम सँ फुटकैत छलैक अनेक बाट
ओकरा
नहि भेल छलैक देरी
निर्णय लएबा मे
चट द' ध' लेने छल पोथीक बाट
ओ पढ़ि गेल छल
गाँधी आ भगत सिंहक कथा
आद्यांत स्वतंत्रता संग्राम
आ चाटि गेल छल अनेक रास ‘रेवोल्यूशन’
ओकर उत्पत्ति सँ अंत धरि
आब स्पष्ट भ' गेल छलैक ओकर नजरि
देखा रहल छलैक समाज मे पसरल अनेक भेद
विचारलक जे
क्रान्ति करत , लाठी खायत , धरना देत ,जहल जायत
नहि करत चाकरी कोनो सरकारक
आ ने पकड़त कोनो धन्ना सेठक पैर
मुदा तखनहि स्मृति सागरक लहरि जकाँ
आबि ओकरा भिजा जाइत छैक
मन पड़ि जाइत छैक
बाबा-बाबीक सजल आँखि
माइक दवाइ बिनु खाली शीशी
बहिनक बियाह लेल गेल बाबूक कर्ज
ओरियानक नाम पर राखल मनोरथ
ओ थम्हि जाइत अछि , आ
राखय लगैत अछि भीजल मन सँ
चौपेति क'
अपनहि हाथे ईस्त्री कयल अपन ओ क्रान्ति
8. कोरोना
छल मनुक्ख आतुर लड़बा लेल प्रकृति संग कोनहु रन मे
सबटा कबिलतिक दाबी ध्वस्त भेलहि एक्कहि छन मे
सगरो विश्व पसरि गेलैक अछि रोग आसुरी आइ तेहन
अपनहि शहर बजार लगैए जेना कोनो हो निर्जन बन
कोरोना केर भय सँ दुनिया सुटकि गेल अछि आँगन मे
एखन सेहन्ता होइत अछि जे चिड़ै चुनमुनी रहितहुँ हम
पाँखि अपन पूरा पसारि आकाश भ्रमण क' सकितहुँ हम
आइ सोचै छी कतेक कष्ट पिजड़ाक चिड़ै केँ हेतै मन मे
जँ भेटितथि भगवान पुछितियनि कोन कर्म केर सजा देलहुँ
की बिगाड़ने छलहुँ अहाँक जे एहि जाल मे फसा देलहुँ
जानी नहि की की देखबा लेल और बचल अछि जीवन मे
आदित्य भूषण मिश्र मैथिलीक युवा कवि छथि । मुक्त-उन्मुक्त स्वभावक लोक आदित्य संप्रति दिल्ली रहैत अछि आ बहुत रास काज करैत छथि । जेना ? जेना कि फ़िल्मक स्क्रिप्ट लिखैत छथि, शार्ट फ़िल्म बनबैत छथि, देश भरि मे घुमैत छथि, आदि-आदि । त' से जे आदित्य एखन अपने लोकनिक सोझाँ छथि । एतय हिनक छन्दयुक्त आ छन्दमुक्त कविता सब पढ़ि नीक-बेजाय हिनक फेसबुक प्रोफाइल https://www.facebook.com/adityabhushan.mishra पर कहल जा सकैत छनि ।


text:
दिल्ली, नवम्बर ३०, २०१५. मैथिली जिन्दाबाद!!
आगमन वार्षिक समारोह – २०१५ मे काल्हि नवम्बर २९, २०१५ रवि दिन मैथिली तथा हिन्दीक कवियित्री निवेदिता मिश्रा झा केँ अमृता प्रीतम सम्मान सँ सम्मानित कैल गेलनि अछि।
मिथिला राज्य निर्माण सेनाक राष्ट्रीय उपाध्यक्ष अमर नाथ झा सँ प्राप्त जानकारीक मुताबिक सुश्री झा केर निरन्तर साहित्यिक योगदान लेल ई अत्यन्त प्रतिष्ठित सम्मान देल गेलनि अछि।
विदित हो जे आगमन वार्षिक समारोह – २०१४ मे सेहो निवेदिता केँ आगमन साहित्य सम्मान भेटल छलन्हि।
सम्मानित निवेदिता आगमन केर समारोह सँ सीधे अखिल भारतीय मिथिला संघ द्वारा आयोजित मिथिला विभूति स्मृति पर्व समारोह मे सहभागिता देबाक लेल मावलंकर भवन आयल छलीह। अपन सम्मान पेबाक प्रसन्नता ओहिठाम उपस्थित मैथिल अभियानी लोकनि सँ बँटलीह। हुनकर सम्मान पर सब गोटा सामूहिक बधाई ज्ञापन करैत ताहि क्षणक एकटा अविस्मरणीय छवि-चित्र मैथिली जिन्दाबाद केँ पठौलनि अछि।
मैथिली जिन्दाबाद केर तरफ सँ सेहो निवेदिता जी केँ हार्दिक बधाई!!


text: पटना। लोकसभा चुनाव मे प्रदेश मे नीतीश लहर खूब चलल। राजद सुप्रीमो लालू प्रसाद आ लोजपा प्रधान रामविलास पासवान क पाइन उतरि गेल। जदयू क तीर निशान पर लगल। भगवा (भाजपा) मजे मे लहरायल। राजग राजद-लोजपा क सूपड़ा साफ करि देलक। लालू प्रसाद, मीरा कुमार आ रघुवंश प्रसाद सिंह कए छोडि़ सबटा केंद्रीय मंत्री क पत्ता साफ भ गेल। जदयू क प्रदेश अध्यक्ष राजीव रंजन सिंह उर्फ ललन सिंह सर्वाधिक मत स चुनाव जीतलाह। हाजीपुर मे 32 साल बाद रामविलास पासवान हार गये। समस्तीपुर में उनके भाई रामचंद्र पासवान कए सेहो पराजय क मुंह देखए पड़ल। राजद सुप्रीमो लालू प्रसाद सारण मे जीतलाह, मुदा पाटलिपुत्र मे डॉ रंजन प्रसाद यादव हुनका पछाडि़ देलखिन। 40 सीट मे स 32टा राजग झटकि लेलक। 15 सीट पर भाजपा लड़ल छल। ओ 12 सीट जीतबा मे सफल रहल। 25 सीट पर जदयू क प्रत्याशी मैदान मे छलाह। ओहि में स 20टा सफल रलाह। 22 सीट क संग 14 हम लोकसभा मे धमक जमाबैवाला राजद एहिबेर 4टा पर सिमटी गेल। कांग्रेस लडल त छल 37 सीट पर, मुदा जीतल सिर्फ दोटा पर। हालांकि पिछला बेर क तुलना मे ओकरा बहुत नुकसान नहि भेल अछि। 2004 मे ओकरा लग मे तीनटा सांसद छल, जाहि मे केवल मीरा कुमार अपन सीट बचेबा मे कामयाब रहलीह। लोजपा क सफाया भ गेल। पिछला बेर ओ 8टा सीट पर लड़ल छल आ चारिटा जीतने छल। वामपंथी क खाता सेहो नहि खुलल। सारण मे राजद सुप्रीमो लालू प्रसाद 52, 571 मत स चुनाव जीतलाह। दोसर स्थान पर भाजपा क राजीव प्रताप रूडी रहलाह। हुनका 221595 मत हासिल भेल। पूर्वी चम्पारण मे भाजपा क प्रदेश अध्यक्ष राधामोहन सिंह, अररिया मे भाजपा क प्रदीप कुमार सिंह आ जमुई मे जदयू के भूदेव चौधरी चुनाव जीतलाह। महाराजगंज मे राजद के उमाशंकर सिंह जदयू क प्रभुनाथ सिंह कए हरा देलथि। सुपौल स जदयू प्रत्याशी विश्वमोहन कुमार कांग्रेस क रंजीत रंजन कए 1,65,074 मत स पराजित केलथि। चुनाव हारेवाला केंद्रीय मंत्री मे डॉ शकील अहमद (मधुबनी), अखिलेश सिंह (पूर्वी चंपारण), मो अली अशरफ फातमी (दरभंगा), कांति सिंह (काराकाट), मो तस्लीमुद्दीन (किशनगंज) आ जयप्रकाश नारायण यादव (बांका) प्रमुख छथि।


text:
पटना। केन्द्रीय विश्वविद्यालय क नामाकरण पर आब हंगामा शुरू भ गेल अछि। मानव संसाधन मंत्री कपिल सिब्बल दूनू विश्वविद्यालय क नाम उतरी आ दक्षिणी बिहार विश्वविद्यालय रखबाक घोषणा केलथि अछि। किछु लोक एकर विरोध शुरू क देलथि अछि। विरोध केनिहार लोकक कहब अछि जे पहिने केन्द्रीय विश्वविद्यालय खोलबा पर आ आब एकर नाम पर सिब्बल ओछी राजनीति क रहल छथि। विरोध केनिहारक कहब अछि जे मंत्री नामकरण क माध्यम स बिहार कए दू भाग मे बांटबाक प्रयास क रहल छथि। एहन मे नामकरण पर उठल विवाद स आब एहि विश्वविद्यालय लेल एकटा नव संकट पैदा भ गेल अछि। गया आ मोतिहारी मे विश्वविद्यालय क नामाकरण पर केन्द्रीय मंत्री सिब्बल द्वारा प्रस्तावित नाम पर प्रतिक्रिया व्यक्त करैत आंदोलनकारी सबहक कहब अछि जे मोतिहारी मे विश्वविद्यालय क नाम महात्मा गांधी आ गया क पंचानपुर मे विश्वविद्यालय क नाम महात्मा बुद्ध अथवा भगवान विष्णु क नाम पर रखबाक चाही।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
दरभंगा। 18 दिसम्बर। दरभंगा जिला क' स्वच्छ आओर सुन्दर बनेबाक उद्देश्य सँ शहर केँ चौक - चौराहा केर सौंदर्यीकरण केँ काज शुरू भ' गेल अछि। सौंदर्यीकरण काज केर शुरुआत शहर केँ सभसँ प्रमुख कर्पूरी चौक सँ कायल गेल अछि। चौक - चौराहा सौंदर्यीकरण काज भाजपा विधायक संजय सरावगी केर ऐच्छिक कोष सँ 9 लाख टाकाक लागत मे कायल जे रहल अछि।
सौंदर्यीकरण काजक तहत चौक पर लागल जननायक कर्पूरी ठाकुर केर प्रतिमा सुरक्षित रहे आओर ऐहिकेँ सुंदरता बढ़ेबाक लेल घेरा के भीतर गार्डन केर संगे संग भीतर-बाहर लाइट सेहो लगाओल जायत। काज पूरा होयबा मे लगभग बीस दिनक समय लागत। फिलहाल पछिला तीन दिन सँ मजदूर सभकेँ काज मे लगा देल गेल अछि। ओतहि घेरा केँ बाहर - भीतर लगेबाक लेल धौलपुर केर प्रसिद्ध सैंड स्टोन पत्थर मंगाओल गेल अछि।
अपने क' बता दी कि जननायक कर्पूरी ठाकुर केर प्रतिमाक स्थापना बरख 2001 मे भेल छल। भाजपा विधायक संजय सरावगी कहलनि कि कैको बरख सँ लोग सभक मांग छल कि प्रतिमा केर संरक्षण व सौंदर्यीकरण कायल जाय। ऐहिक लेल लोग सभक मांग क' देखैत ऐहिकेँसौंदर्यीकरण केँ काज शुरू कायल गेल अछि आओर 5 जनवरी क' ऐहिक सौंदर्यीकरण केर उद्घाटन कायल जायत।